text:
RCA: Mu gihe imirwano hagati y’Abakristo n’Abisilamu ikomeje guca ibintu, urusengero rwahungishije Abisilamu 700
Umupasiteri ukomoka mu gihugu cya Centre Afrique yakinguye urusengero ngo ahishe Abisilamu bahungaga ingabo z’Abakristo.
Amaze kubakingurira ngo sihishe, Xavier Fagba yatangarije France 24 ati "Sindi bwemere ko hari ugirira nabi abantu bahungiye mu rusengero rwanjye, ikibazo si uko ari Abisilamu cyangwa Abakristo.” Xavier ayoboye itorero mu mujyi wa Boali, ho mu majyaruguru y’uburengerazuba bw’umurwa mukuru Bangui.
Mu materaniro yo kuri iki cyumweru, Xavier yabwiye abayoboke be b’Abakristo ko bagomba gufasha bagenzi babo b’Abisilamu gutekana, ndetse bakaramukanya “indamukanyo y’amahoro.” Jean-Claude w’Umukristo yakomeje gukomeza Ahmad – umuturanyi we w’Umwisilamu, akajya amuramutsa uko bashoje amateraniro.
Yakundaga kumubwira ati "Ugomba gukomera. Gumana kwizera." Uyu muturanyi wa Jean Claude yasenyewe muri izi mvururu zimaze iminsi ziba mu gihugu cya Centre Afrique. Ku ruhande rwe, Ahmad we ngo n’ubwo Abakristo bamuhishaga ntiyari yizeye umutekano we ahubwo ngo yakomeje gushaka guhungira mu murwa mukuru Bangui.
Kugeza ubu, ingabo z’Abafaransa 70 ni zo zirinze uru rusengero rwa Fagba rwahungiyemo Abisilamu 700 barimo abagore n’abana. Ubwinshi bw’izi mpunzi bwarenze ubushobozi bw’urusengero, cyane cyane ku bijyanye n’isuku, ariko kuko nta buryo buraboneka bwo kubimura babaye barindiwe ahongaho.
Twibutse yuko aba Bisilamu bahungaga bagana mu murwa mukuru Bangui, bahunga ingabo z’Abakristo zibumbhiye mu mutwe witwa anti-balaka group. N’ubwo ngo ku ikubitiro ingabo z’Abafaransa zabashije kurwanya umutwe w’Abisilamu warwanyaga Abakristo, kuri ubu ntizabashije guhangana n’ingabo z’Abakristo zirwanya Abisilamu.
Pastor Boris Wiligale aratangaza ko iyi mirwano yaguyemo abagera kuri 20, naho muri rusange imirwano yose ishyamiranije Abakristo n’Abisilamu imaze guhitana abasaga 1,000 abakabakaba miliyoni (1,000,000) bakurwa mu byabo. Benshi muri abo ngo bahungiye mu murwa mukuru Bangui, bashing amahema bugufi bw’ikibuga cy’indege.
Ku baturage bagera kuri miliyoni 4.23 batuye RCA, 15% gusa ni bo Bisilamu. Mu mwaka ushize wa 2013, Abakristo benshi bahigwaga n’imitwe y’Abaseleka (Seleka group) yasahuraga amazu, igafata abagore ku ngufu abandi ikabica.
Nyuma rero ABakristo baje kubigaranzura, ubu abibumbiye mu mitwe anti-balaka groups bahindukiranye Abisilamu ari na bo mubare muto. Ibi byateye impagarara mu muryango mpuzamahanga, ku buryo hariho impungenge ko bishobora kubyara Jenoside.
Source: The Christian Post


c: text/html

text:
Papa Francis arahamagarira isi yose gushakira impunzi zijya i Burayi igisubizo cy’uburyo bubiri, Kiliziya ntizahatangwa
Umushumba wa Kiliziya gatulika ku isi Kuri iki cyumweru nibwo yumvikanye ahamagarira abayoboye amadini n’amatorero gushaka igisubizo mu buryo bubiri, mu rwego rwo gufasha impunzi zikomeje kugwira zerekeza ku mugabane w’Uburayi, ikibazo gihangayikishije amahanga kugeza ubu.
Ibi Papa yabivuze ubwo yasomaga misa muri Kiliziya yitiriwe mutagatifu Petero, asabaga isi yose gushaka igisubizo kirambye kuri iki kibazo ari cyo gusengera izi mpunzi ndetse no kuzifasha mu buryo bufatika.
Papa Francis yifashishije ubutumwa buri mu gitabo cy’umuhanuzi Yeremiya, buvuga ku isezerano ryo gukura ubwoko bw’Imana mu bunyage, yavuze ko izi mpunzi ziri mu bihe bikomeye kandi nabo ari ubwoko bw’Imana ishaka kubohora.
Mu magambo ameze nk’ubuhanuzi Papa yagize ati ‘’Imana irababwira iti ‘’ Mwaje murira, ariko nzabahoza mbayobore, nzabajyana ahatemba amazi.’’
Papa yavuze ko nubusanzwe Imana iba ishaka kugendana n’ubwoko bwayo ari nayo mpamvu itorero muri rusange rigomba kwifatanya n’izo mpunzi zibabaye. Yongeyeho ko ubwoko bw’Imana habamo n’abakene, abababaye b’uburyo butandukanye kuko Imana iba igambiriye kubaka umuryango mugari uhuriyemo imiryango myinshi, aho bamwe bari mu ntambara batiyumva nk’ibicibwa cyangwa nk’abasigaye inyuma.
Yongeye kwibutsa ko Imana idusaba kubabarana n’ababaye, ibi akaba aribyo ashingiraho asaba amadini n’amatorero kudatererana izi mpunzi zituruka ku migabane itandukanye.
Ikibazo cy’impunzi ku mugabane w’i Burayi kimaze kugera ku rundi rwego, aho kimaze guhuza inama mpuzamahanga zitandukanye mu nzego zose cyane iza Politiki, aho bose barimo gushakira umuti urambye iki kibazo bimaze kugaragara ko gihangayikishije cyane.

robotstxt: allowed

filter: keep


text:
Iyi minsi ikaba yarafashwe nk’ifatizo kuko hejuru 80% by’ abagore bose bo ku isi bafite ukwezi kuri hagati y’iyi minsi. Ubu buryo bwizewe ku bipimo birenga 95% , mu gihe bukoreshejwe neza.
Ibigize urunigi n’uko rukoreshwa
Urunigi rugizwe n’amasoro 32 , hakaba harimo rimwe ritukura risobanura umunsi imihango itangirira . Hari kandi amasaro 12 y’umweru asobanura igihe cy’uburumbuke , aho umugore agomba kwirinda kubonana n’umugabo mugihe atateguye gusama , cyangwa bakaba bakoresha agakingirizo.
Ku runigi kandi hariho n’amasaro y’ikijuju yo asobanura ko ntakibazo cyo gusama umugore akwiye kugira , iyo ageze mu gihe cyerekanwa nayo masaro. Ikindi kandi ku runigi hariho
impeta , abashakanye baba bagomba kwimura buri munsi .
Kugira ngo urunigi rukoreshwe neza umugore n’umugabo bibukiranya bimura impeta bahereye ku isaro ritura ku munsi umugore yaboneyeho imihango hanyuma bakanabigaragaza kuri karindari bandikaho itariki batangiriyeho. Buri gitondo bimura impeta ku isaro rikurikiraho mu kerekezo kimwe , nk’uko akarango k’icyerekezo gashushanyije ku masaro kabyerekana.
Mu igihe umugore ari mu mihango agomba gukomeza kwibuka kwimura, yibagiwe yitabaza aho yanditse kuri karindari , akareba ku isaro ritukura niba hari iminsi yashize batimuye isaro bakaryimura bakurije iminsi ishize.
Tubibutse ko mu gihe impeta igeze ku masaro y’ibara ry’ikijuju umugore n’uwo bashakanye bakora imibonano nta gakingirizo kuko amahirwe yo gusama aba ari make cyane.Naho mu gihe impeta iba iri ku isaro ry’umweru( kuva ku munsi wa 8-19) ni ngombwa kwirinda imibonano mpuza bitsina , cyagwa se hagakoreshwa agakingirizo , kuko icyo gihe umugore ashobora gusama
Ku munsi umugore asubiye mu mihango ni ngombwa guhita yimura impeta akayishyira ku isaro ritukura . Bivuze ko icyo gihe asimbuka amasaro yose y’ikijuju aba asigaye kuko imihango ye y’ukwezi iba yerekana ko ukwezi gushya kwatangiye.
Gusa, abashakanye basabwa kugisha inama mu gihe umugore agiye mu mihango mbere yuko ashyira impeta ku isaro ry’ikijuju.
Abahisemo gukoresha ubu buryo, ni byiza kubika urunigi ahantu hagaragara hafi y’uburiri kuko isaro ritukura ritanga umucyo rikaba ryakwibutsa mu gihe wibagiwe.
NB: ubu buryo bukoreshwa n’abagore bafite ukwezi kuri hagati y’iminsi 26 na 32. Uramutse ufite munsi yayo cyangwa hejuru yayo ushobora gukoresha ubundi buryo bwo kuboneza urubyaro
Source: cyclebeads.com


text:
Iyo usomye Bibiliya, usanga umubare munini w’abantu bagiye basiga amateka akomeye ari ab’igitsina gabo. Yewe n’ibitabo byinshi muri Bibiliya byanditswe n’abagabo, icyakora ibi bifitanye isano na none n’uko umuco w’abayuda wari umeze, kuko no mugihe cya Yesu, hari aho yabaga ari kumwe n’abantu hakabarwa ab’igistina gabo gusa nabo bakuze.
Bibiliya igaragaza abagore nka Debora, Rusi, Esiteri, Rahabu, Mariya, Dorukasi n’abandi batari benshi Bibiliya igaragaza mu bikorwa bitandukanye Imana yagiye ikoresha mu bintu bitandukanye kugira ngo isohoze imigambi yayo.
Urubuga rwa Gikristo InfoChretienne.com rwagerageje kugaragaza bamwe mu bantu b’igitsinagore batanze umusanzu wabo mu kuzana impinduka zikomeye mu isi muri iki kinyejana.
InfoChretienne ivugamo nka Joyce Meyer, umuvugabutumwa mpuzamahanga w’imyaka 72, ukomoka muri Leta zunze Ubumwe za Amerika. Uyu mugore azwiho gukorana umwete no gufasha benshi, akunze kugaragara mu biganiro bitandukaye.
Joyce Meyer
Joyce Meyer yanditse ibitabo 100 byahinduwe mu ndimi zisaga 110. Uyu mugire wahuye n’ibikomere by’ihohoterwa rishingiye ku gitsina akiri muto, bikamukururira mu mujinya n’urwango, amaze guhindurwa n’imbaraga zo muri Kristo Yesu, ubuhamya bwe bwakoze benshi ku mitima, kimwe n’inyigisho ze.
Undi ni Heidi Baker, uyu mugore nawe ni umunyamerika w’imyaka 56, ivugabutumwa rye kenshi riherekezwa n’ibitangaza no gukira, yahisemo kujya kwibanira n’abakene mu gihugu cya Mozambike ( Afurika).
Heidi Baker
Paula White nawe abarwa mu bagore bazanye impinduka muri iki gihe kuko yabashije kugeza ubutumwa bwiza ku mubare munini w’abantu. Paula ni umupasiteri, umwanditsi w’ibitabo, akaba n’umwe mu bakunze kwifashishwa mu biganiro mpuzamahanga. Mu bwana bwe Paula yahuye n’ibihe bitoroshye birimo kutitabwaho n’ibindi bizazane mu buzima bwe. Mu mwaka w’2006, yashyizwe ku rutonde rw’abakristu 50, bakurikirwa cyane kurusha abandi muri Leta zunze Ubumwe za Amerika.
Paula White
Muri iyi minsi avuga ko afitiye inkuru nziza abakene, ashingiye mu gitabo cya Luka 4:18 ‘’ Umwuka w’Uwiteka ari muri jye, Ni cyo cyatumye ansigira, Kugira ngo mbwirize abakene ubutumwa bwiza. Yantumye kumenyesha imbohe ko zibohorwa, N’impumyi ko zihumuka, No kubohora ibisenzegeri,’’, afite gahunda yo gutegura ibiterane hirya no hino ku isi bigamie kubohora abantu.
Ku mugabane w’Afurika, ku myaka ye 13, Nadia J. Jocktane yihuriye na Kristo. Mu 1995, ku myaka ye 21, nibwo yavuze ko Imana yamushyize ku mutima gusangira n’ab’igistinagore b’urungano rwe, ibyo yahawe na Yesu. Kubera gukorwaho cyane n’umuhamagaro w’Imana, yahise aba umupasiteri wa mbere w’umugore i Pot-Gentil, umujyi w’ubukungu mu gihugu cya Gabon. Uyu nawe akunze kugaragara mu biganiro mpuzamahanga bya gikristo.
Nadia J. Jocktane
Kimwe mu bintu Imana yamushyize ku mutima ngo ni umutwaro yumva afitiye abatari bakizwa, kinamutera gutegura ibiterane by’ivugabutumwa kugira ngo umubare munini w’abo bantu ubashe guhindukirira Kristo.
Ati ‘’ Ntabwo turi abantu bategereza ko ibintu bishyika, ahubwo turi abantu bakora kugira ngo bishyike.’’ Nyuma yo gutanga umusanzu we ku mugabane wa Afurika, kuri ubu Imana yamuhamagariye i Paris, mu mujyi w’Ubufaransa, aho yifuza guhindura abatari bake.
Kuri ubu abagore benshi, nubwo batazwi ariko batanga umusanzu ukomeye mu isi ya gikristu, uhereye ku burere baha abana babo.
Abagore InfoChretienne ivuga ko bagize uruhare rukomeye mu kuzana impinduka mu isi ya Gikristo muri iki kinyejana cya 21
InfoChretienne ivuga ko umugore wemezwa ko aba yatanze umusanzu ufatika ari ubasha guhindurira isi ku rukundo rw’Imana, no gukudna mugenzi wawe, ku buryo ibikorwa byose bibasha kuramya Imana.


text:
Ubuhamya bw’umugore warahiye kutazongera gukora uburaya ukundi
Umugore w’imyaka 29, utuye mu Murenge wa Gitega, mu Karere ka Nyarugenge, avuga ko yatagiranye umwaka wa 2017 ingamba nshya zirimo kureka uburaya yari amazemo imyaka itanu.
Uyu mugore usanzwe ufite umwana w’umukobwa w’imyaka itanu, avuga ko yahisemo guhagarika uburaya nyuma yo gusanga ko ntacyo bwamumariye mu gihe cyose amaze abukora.
Yagize ati “ Nakubwira ko se mu buraya nakuyemo imodoka, moto cyangwa se igare? Nahisemo gutangira uyu mwaka n’ingamba zo kureka uburaya kuko nta cyiza nibubonyemo uretse kuba narabutwariyemo inda gusa.”
Yakomeje avuga ko byibura ku munsi yakoreraga amafaranga ibihumbi bitatu ndetse ko hari n’igihe yayaburaga.
Yagize ati “ Uragira ngo se habamo ayahe mafaranga? N’iyo uyabonye ko ugira ngo yaravumwe kubera ko nta kintu agufasha, nta kindi nayakoreshaga uretse kuyahahisha no kwishyura inzu gusa.”
Yongeyeho ko yafashe umwanzuro wo gusezera burundu ku buraya, nyuma y’uko agiye kwipimisha agakoko gatera SIDA agasanga ari muzima.
Yagize ati “Maze gusanga ndi muzima nahise ndahira ko ngiye gusezera ku buraya nkashaka utundi tuntu nakora cyane ko nari maze kwiheba nzi ko namaze kwandura bitewe n’abantu rimwe na rimwe twaryamanaga tudakoresheje agakingirizo.”
Avuga ko yizigamiye amafaranga ibihumbi 100, bityo ko ari yo agiye gutangiza ubucuruzi buciriritse, mu Karere ka Nyamagabe avukamo agiye kwerekezamo n’umwana we.
Src:Igihe
Ibitekerezo
-
nunu
10 January 2017 -
yewe nagende ariko ntamahirwe muhaye.nage gukorera mucyaro ariko ntabeshye ngo arabusezeye nta Mugabo ashatse
-
Maniraguha
9 January 2017 -
Yigiriye inama yabagabo gusa ashake uwokujya aramuhoreza kuko uwamenyeye barenze babiri kumutsi nubundi irari ryamwica akabusubiramo
-
Alpha
8 January 2017 -
Afashe umwanzuro mwizada natisubirahongo abusubiremo azatera imbere aracyari muto imana ibimufashemo
-
jojo
8 January 2017 -
byiza cane gose pe mbega mama we shenge disi yawe!ii


text:
Itsinda ry’abashakashatsi biyemeje gucumbura no gukora ubushakashatsi kubijyanye n’iyobokamana, bashingiye uko biri muri iki gihe, bashaka uburyo bavumbura uko mu myaka yakera cyane byari bimeze.
Aba bashakashatsi bakaba bashyize ahagaragara Bibiliya bavumbuye mu gihugu cya cya Turukiya aho bavuga ko yaba yaranditswe mu myaka igihumbi ishize, iyo Bibiliya yanditswe mu rurimi rwa kera rw’Abasiriya. Ubu bushakashatsi bukaba bwarashyizwe ahagaragara mu butumwa bw’amashusho yashyizwe hanze muri iki cyumweru dusoza.
Bivugwa ko iyo Bibiliya hari abantu bashakaga kuyigurisha mu bindi bintu bidafite agaciro ariko polise ibasha kuyibakura mu nzara mu gihugu cya Turukiya.
Nubwo inkomoko nyayo y’iyo Bibiliya itaramenyekana, polise yo mu mujyi wa Tokat ivuga ko inyandiko yayo babonye igizwe n’amapaji 51, yose yanditswe mu rurimi rw’Abasiriya kandi harimo n’amafoto ya Yesu Kristo akozwe mu bice by’izahabu kimwe n’ibindi bigereranyo bya Bibiliya bigaragaramo mu mafoto.
Ibyari kumwe nayo byose polise ikaba yarabashije kubifata. Inkuru dukesha The Christian Post, ivuga ko abahanga mu bijyanye n’iyobokamana ndetse na Bibiliya bavuga ko iyi Bibiliya izabafasha kumenya no kwerekana ko ubukristo bwateye imbere kuva mu binyejana byinshi byatambutse.
Umuyobozi w’iri tsinda ry’abashakashatsi, bwana Craig Evans akaba n’umwarimu wikirenga mu bijyanye n’amasomo y’isezerano rishya mu ishuri rya Acadia Divinity College muri Nova Scotia, yavuze ko we n’itsinda ayoboye bavumbuye inyandiko iriho ubutumwa bwiza uko bwanditswe na Mariko mu myaka yakera cyane.
Yavuze ko iyo nyandiko bavumbuye yaba yaranditswe mu mwaka w’80, bwana Craig yavuze ko aribwo butumwa bwa Mariko bwaba bwarabayeho mbere.
Yagaragaje ko ibindi byanditswe byaba byaranditswe mu kinyejana cya kabiri hagati y’umwaka 101 kugeza mu mwaka w’200, Bityo buriya butumwa bwanditswe na Mariko akaba aribwo bubonetse ko bwanditswe mbere kuko bwo bwaba bwaranditswe mu mpera z’ikinyejana cya mbere.


text:
Umuhanzi Kanye West wigeze gutangaza ko ari we Yesu mu mwaka w’2013, ubu noneho aherutse guhindura imvugo ashimangira ubutwari bw’intumwa Pawulo ivugwa muri Bibiliya, anatangaza ko ari we yifuza kwigiraho mu gihe asigaje cy’ubuzima bwe.
Urubuga rwa gikristo Infochretienne.com rwatangaje ko ubutumwa bushimangira ubutwari n’ibigwi bya Pawulo Kanye West yabutanze ubwo yagarukaga kuri Alubumu ye y’indirimbo yise ‘’The life of Pablo’’, aheruka gushyira hanze tariki 14/02/2016 avuga ko iyi Alubumu ari iy’ibihe byose mu zo yakoze zose, ari nayo asa nuvuga ko atura intumwa y’Imana Pawulo.
Kanye West yavuze ko afata Pawulo nk’umuntu uhambaye, ati ‘’ Pawulo yabaye umuntu ukomeye mu kinyejana cya mbere, ubu duhagaze aha hashize ibinyejana 20, kuko yatubereye umuyoboro.’’ Ubu butumwa yabutanze ku rukuta rwe rwa Tweeter tariki 14 Gashyantare uyu mwaka, nyuma y’iminsi itatu gusa, ni ukuvuga tariki 17, nibwo yongeye gutangaza ko umwanzi we wa mbere ari kamere ye yishyira hejuru, ati ‘’ Umwanzi wanjye wa mbere ni kamere yanjye, ariko uri ku ngoma ni umwe ni Imana.’’
Kugeza ubu iby’uyu muhanzi biracyari urujijo, kuko benshi bibaza niba koko aya magambo ya Kanye West ari ayo kwihana koko cyangwa ari nk’ibisanzwe byo kwigereranya gusa n’intumwa y’Imana Pawulo, nk’uko yigeze kubikora avuga ko ari we Yesu, ubwo yashyiraga hanze Alubumu ye ya 6, yise ‘’Yeezus’’ mu w’2013. Ibi ariko na none abahanzi bakunze kubikora bagamije kuzana impamvu zituma bagarukwaho kenshi mu bitangazamakuru hirya no hino ku isi.
Umuhanzi Kanye West yavutse tariki ya 8 Kamena 1977, avukira muri Leta ya Georgia ( Amerika), akaba amaze gushyira hanze Alubumu 7 kuva mu mwaka w’2005.


text:
Ubushakashatsi bwakozwe n'ikigo cy'ubushakashatsi ku ndwara ya SIDA mu Rwanda, TRAC, gifatanije n'umuryango CDC wo muri USA, buragaragaza ko umubare w'abanduye Sida mu rubyiruko ruri hagati y'imyaka 15-24 wiyongereye cyane mu byaro kurusha mu migi.
Ubushakashatsi buheruka gukorwa mu myaka 10 ishize bwagaragazaga ko icyo kigero cyanduye SIDA mu cyaro cyari hagati ya 1 na 2%.
Ubu icyegeranyo cyakozwe n'ubushakashasi bwa CDC na TRAC muri uyu mwaka kigaragaza ko hamwe na hamwe mu cyaro urubyiruko rwanduye SIDA rubarirwa hagati ya 4 na 5%. Ibyo bigaragara ahanini ahegereye imipaka cyangwa se ahatuwe cyane.
Mu mugi ho nyamara umubare w'abanduye SIDA mu rubyiruko rw'icyo kigero usa n'aho utiyongereye. Gusa ahatuwe cyane nka Biryogo na Gikondo icyegeranyo cy'abanduye kirabarirwa muri 12%.
Impamvu ikomeye yatumye Sida iva mu mugi igana mu cyaro usanga ahanini ari uko mu mugi ari ho hibanzwe cyane m’ugushishikariza urubyiruko kwirinda SIDA kurusha mu cyaro.
Indi mpamvu ni uko urubyiruko rwinshi rwagiye rujya gushakira imirimo mu migi rukaza kuyisakaza mu byaro.
Naho ku mipaka urujya n'uruza rw'abinjira n'abasohoka rutuma urubyiruko rwishora mu busambanyi.
Ikindi umuntu yakongeraho ni uko kimwe mu byongera indwara ya SIDA ari ubukene butuma abakobwa benshi bishora mu buraya kugira ngo batunge imiryango yabo cyangwa se bashobore kuriha amashuri cyangwa kuyarihira abo bava indimwe.
Hari n'abandi bakora uburaya babishowemo n'indaya zimaze gukura zibavanye mu cyaro zivuga ko zigiye kubashakira akazi mu mugi. Hari n'abatoragurwa mu migi bari gushakisha akazi bakagwa mu mutego wo gushorwa mu busambanyi.
Umwe mu bo twaganiriye akatwibwira ku izina rya Jolie, akora umwuga w'uburaya mu mugi wa Gisenyi kuva afite imyaka 13. Ubu afite imyaka 16. Yatangiye akimara guhunguka yaraburanye n'ababyeyi be.
Jolie yadutangarije ko afite umwana, kandi ko we n'umwana we banduye SIDA. Ngo yagiye mu mugi wa Gisenyi ashakisha akazi kugira ngo ashobore kubona amafaranga y'umuhinzi kuko we na musaza we na murumuna we batashoboraga kubona ingufu zo guhinga ngo babone ikibatunga. Ikindi ngo yumvaga bose batareka kwiga, ahitamo kubitangira ajya gushakisha imirimo mu mugi wa Gisenyi avuye mu Miyove.
Jolie ageze mu mugi wa Gisenyi ngo yaje guhabwa akazi n'umugore wari ufite umwana umwe ariko asa n’ukuze. Ati:
“Byabanje kunyobera. Buri munsi nabonaga atahana n'umugabo kandi agahinduranya. Nyuma yaje kurwara, noneho azana n'umugabo, mbona ansanze aho nari ndyamye amfata ku ngufu, aramwishyura. Ni uko byatangiye, akajya ancuruza, bamuha igihumbi akangaburira, akancumbikira ndetse akampaho 500 cyangwa 300. Byaje kugeraho nza kumenyera, hakaba ubwo mbonana n'abagabo 2 cyangwa 3.
Jolie avuga ko n’ubwo yanduye nta bundi buryo yabona bwamubeshaho n'abo bava inda imwe adakomeje uwo mwuga. Kuwureka kandi ngo ntibyamukundira n'aho yabona akandi kazi ngo kuko yumva atarara atabonanye n'umugabo.
Nyamara amategeko yo mu Rwanda ahana bikomeye abantu bashora abandi mu buraya. Byakabaye byiza agiye yubahirizwa. N’ubwo icyo kibazo kiriho usanga kitamenyekana cyane kuko abana bibayeho bakunze kubigira ibanga rikomeye.
Urubyiruko na rwo rwagombye kugira uruhare rukomeye m’ukwirinda kuko ikibazo cya SIDA gikomeje gutera inkeke ari nako kirushaho gutindahaza ibihugu bikiri mu nzira y'amajyambere.


text:
Huye: Guhera muri Nyakanga, hehe n’umwijima ku muhanda Rwabuye-Mukoni
Guhera ku wa gatatu tariki ya 9, rwagati mu mugi wa Butare hatangiye gushyirwa ibyuma biriho amatara ateye ku buryo hagaragaraho amabara y’ibendera ry’u Rwanda, ni ukuvuga ubururu, umuhondo n’icyatsi. More...
Nyamasheke: Igishushanyo mbonera cy umugi cyatangiye gushyirwa mu bikorwa.
Mu muganda wakozwe kuri uyu wa gatandatu tariki ya 4 gashyantare 2012, abaturage batuye mu murenge wa Kagano ari nawo uzubakwamo umugi w’akarere ka Nyamasheke, bakoze imihanda ireshya na kirometero imwe na More...


text:
Imana ni Data / Alice RUGERINDINDA
Yesu ashimwe bene Data, uyu munsi nifuje ko tuganira ukuntu Imana ari DATA, N’ubwo ubuzima tubayemo ari umuhamya w’uko Imana ari Data, muri iyi nyigisho, turifashisha Bibiliya yera, mbifurije kurushaho gusobanukirwa, gufashwa no kubakwa n’iyi nyigisho.
Dusome Yesaya 63:16 “Erega ni wowe Data wa twese, n’ubwo Aburahamu atatuzi, Isirayeli ntatwemere! Wowe ubwawe Uwiteka, ni wowe Data wa twese, uri Umucunguzi wacu, uhereye kera kose ni ryo zina ryawe”. Benedata Imana irakomeye, Cyakora Ifite gukomera gutangaje, uziko abasaza, abakecuru, hamwe n’abakiri bato bose ibabera Data, Maze n’imfubyi izibera Data, Ni Data wa Twese mwiza nk’uko Indirimbo ya 10 muzo gushimisha igitero cya 3 ibivuga" Ibaze ringiriweho nkaryumva neza kandi nkaryizera rikangirirwaho nkizera ko Imana ari Data mwiza, atwitaho nk’ababyeyi bacu (Aduha Affection ya Kibyeyi/Papa/Data) Ikibazo dushidikanya ku bubyeyi bw’Imana.
Hari abayizi nabi ngo nta marangamutima meza (sentiments) igira pe, Imana igira impuhwe nk’undi mubyeyi wese kandi Itanga ibyiza, Yesu muri Matayo 7:11 yabwiye abigishwa be ati “Ese ko muri babi kandi mukaba muzi guha abana banyu ibyiza, none so wo mu ijuru ntazarushaho guha ibyiza ababimusabye? Bibiliya ikomeza muri Mariko 6:34- 43 itubwira uko Yesu yagiriye impuhwe abantu ibihumbi bitanu bashonje arabagaburira, ngo “Yomotse abona abantu benshi bimutera impuhwe, kuko bari bameze nk’intama zitagira umwungeri, aherako abigisha byinshi Nuko umunsi ukuze abigishwa be baramwegera bati “Dore aha ntihagira abantu none umunsi urakuze,basezerere bajye mu ngo no mu birorero by’impande zose, bihahire yo ibyo kurya…..
Yenda iyo mitsima itanu n’izo fi ebyiri, arararama areba mu ijuru arabishimira, amanyagura imitsima ayiha abigishwa be na bo bayishyīra abantu, n’izo fi ebyiri azibagaburira bose.Bose bararya barahaga Amina. Ni umubyeyi "UVUMERA" Sentiments arazigira cyane. Si abo yahagije gusa dusomye kandi Mariko 8:2 Yesu aravuga ati “Aba Bantu banteye impuhwe kuko uyu munsi ari uwa gatatu turi kumwe, none bakaba badafite ibyo kurya. Yesu arababaza ati"Yemwe bana banjye, mufite icyo kurya?" Baramusubiza bati"Nta cyo Yooooooo!!! Bimutera impuhwe "Compassion" (Yohana 21:5)
Mwene data ukurikiranye iyi nyigisho, Ndongera kukubwira, Imana ni Data kandi iguhozaho umutima, ijisho ryayo ntabwo rijya rihumbya rihora kuri wowe, Bibiliya ibihamya na none muri Yesaya 49:15 iti “Mbese umugore yakwibagirwa umwana yonsa, ntababarire uwo yibyariye? Ngo Icyakora bo babasha kwibagirwa, ariko jye sinzakwibagirwa” Amina. Uwiteka aravuga ati "Dore nzahayoboraho amahoro ameze nk’uruzi, nzahaha ubwiza bw’amahanga bumere nk’umugezi wuzuye. Ibyo ni byo muzonka, muzahagatirwa, muzasimbagizwa ku bibero. Nk’uko nyina w’umwana ahumuriza umwana we, ni ko nzabahumuriza, muzahumuririzwa i Yerusalemu." Yesaya 66:12-13
Mbega Umubyeyi mwiza, Nshuti yanjye Imana ni Data mwiza, uyu munsi ndakwinginze ngo wongere uyikunde kuko nawe iragukunda, n’ubwo waba utaragize umugisha wo gukundwa n’ababyeyi, imiryango cyangwa inshuti, Imana izakwibagiza umubabaro wagize burundu, izaguhagatira, izagusimbagiza ku ibibero, izaguhumuriza, Imana ishimwe. Alice RUGERINDINDA


text:
Wowe ubwawe Uwiteka ni wowe Data!
Erega ni wowe Data wa twese, nubwo Aburahamu atatuzi, Isirayeli ntatwemere! Wowe ubwawe Uwiteka, ni wowe Data wa twese, uri Umucunguzi wacu, uhereye kera kose ni ryo zina ryawe. (Yesaya 63:16)
Mubuzima bw’umuryango tumenyereye ko kugira ngo ube witwa umuryango wuzuye hagomba kuba harimo (Papa+Mama+Abana).
Nubwo biba bimeze gutya ariko usanga akenshi ubuzima bwose bushingiye kuri uyu mugabo, kuko aba agaragara nk’aho ari we mutwe, iyo adahari usanga bitameze neza, haba n’ikibazo ugasanga baravuze bati“Papa naza aragikemura”mbese papa baba bamutekerezamo igisubizo cya byinshi.
Nyamara nubwo biba bimeze bitya, uyu nubwo ari umubyeyi ariko ni umuntu, hari igihe inshingano zimunanira bimwe ntabyuzuze nkuko bigomba, bitewe n’impamvu zitandukanye, ntabe yabona ibyo abana be cyangwa umufasha we bamukeneye ho.
Hari nabo usanga baragiye babyara ahantu hatandukanye noneho kubera umubare w’abana benshi akaba yahura n’umwana yabyaye ntamumenye cyangwa se ageze mu zabukuru atakireba akaba atasobanukirwa neza umwana yabyaye.
Noneho ibintu byarahindutse, ntibigitangaje cyane ko umwana yihakana se cyangwa se yihakana umwana, bisigaye bigeze naho umwe muribo yavutsa undi ubuzima. Ibi byose byerekana ko umuntu ari umuntu.
Nyamara siko ku Mana bimeze idufite turibenshi cyane ariko ntishobora kutwitiranya izi neza buri wese muruhande rwe.
Ababyeyi bawe bashobora kukwibagirwa kuko ari abantu, bashobora kutabasha gukurikirana ubuzima bwawe bwa buri munsi kandi barakubyaye, ukabaho umeze nkaho utabafite., ariko ijambo ry’Imana riravugango“ naho data na Mama bandeka ariko wowe Uwiteka uzandarura”.
Dawidi avuga aya magambo yari afite ubuhamya bw’ukuntu se yamwohereje mu ntama kuragira kandi ari umuhererezi ukeneye kwitabwaho kurusha n’abandi. Igitangaje ni uko ari we wagiye kuba mu ishyamba, agahurira mo n’ingorane zitandukanye ariko ntiyagira icyo aba, abibonye asanga naho se nanyina bamureka, Uwiteka we atabikora.
Bivuga ko bishoboka rwose ko ababyeyi bawe bakureka bakagutererana ugeze mu kibazo, ariko uko byamera kose ujye umenya ko Imana ariyo mubyeyi wawe uruta abakwibarutse. Ushobora kuba utanabafite witwa imfubyi ariko uhumure ntuzi se ko ari Se w’imfubyi?
Wabura ute kwiringira Umubyeyi ufite urukundo rwinshi, utananirwa, udasaza, ufite ingoma idasimburwa, mbese ufite amateka akomeye kuburyo kwitwa umwana we ari iby’igiciro gihambaye?
Imana ni Umubyeyi Ishoboye kukurengera ntabwo imeze nk’abana b’abantu, igufitiye impuhwe nkaho ariwowe wenyine ifite, igufitiye urukundo ababyeyi bawe bataguha. Uhereye none wemerere Imana ikubere umubyeyi bizagufasha kubaho ubuzima bwishimye, Nawe ujye uyibwira uti “Niwowe Data”.


text:
Kwibeshya gukomeye umuntu yagira ni igihe yagendera kuri aya magambo ahora yumva bavuga ngo“Imana ishobora byose” maze akibwira ko ari buze ayisanga maze ibyifuzo bye byose yabisengera bikagenda nk’uko abishatse Imana iyo dusenga iratwumva, kandi ingorane zacu irazibona ariko kandi iba yiteguye no kudusubiza ariko mu gihe cyayo. Dukwiye gusobanukirwa ko n’ubwo Imana ishobora byose ariko inakora ibyo ishaka muri bya bindi byose ishoboye.
Ubusanzwe kuvuga ko Imana ishobora ni ukuri kuzuye kandi kw’ijambo ry’Imana. Gusa nabwo kuvuga ibyo Imana byose ishoye izabikora byaba ari amarangamutima kuko Imana ikoreasha ubushake bwayo muri byose ishoboye. Abantu benshi bakunda gutinda ku Mana ngo ko idakora ibi n’ibi ariko ntibazirikana idategetswe kubikora byose ahubwo ku bushake bwayo ikora ibyo yihitiyemo kuko ntigisha inama, mbese irihagije.
Umukristo nyakuri nubwo yaba ari mu bigeragezo bikomeye, icyo ashyira imbere si ukwereka Imana ibibazo bye ahubwo yinginga asaba Imana kugirango imufashe kwakira ubushake bwayo ku buzima bwe. Imwe mu mpamvu zabyo ni uko muri ubwo bushake bw’Imana iyo dushatse ko hakora ubushake bwacu twisanga twiciriye inzira maze tukagwa mu ngorane zirenze izo twari turimo.
Imana yacu ishobora kwemera ko umukiranutsi wayo ahura n’intambara nk’uko byagendekeye Yobu ariko kandi ntiwakwitwa inshuti y’umuntu mu gihe wamutereranye mu bibazo. Bituma nubwo Imana yareka ibibazo ko bikugeraho iba ishaka ko bizasiga werekanishije umubabaro wawe urukundo uyikunda kuko utayihakanye mu gihe ubuzima bukomeye, nayo ikazashyira iherezo kuri ibyo bibazo.
Ntukiganyire nubona ibibazo bigusimburaniraho ngo wibwire ko ahari Imana yakwibagiwe . Igihe cyose wisuzuma ugasanga ubusabane bwawe n’Imana nta gatotsi kajemo uzajye wiringira ko nubwo uri mu bibazo hari isaha izagera maze ikakwibuka . Nubona usa nuwaretswe n’Imana ujye urushaho kuyegera muri icyo gihe uba uyeretse ko utazanywe n’imitsima gusa ko ahubwo no mu gihe ushonje utayivaho.
Gusenga kwawe, umutima uzagaragariza Imana ko wamaramaje utayivaho nubwo waba uri mu makuba akomeye bizatuma uba umwizerwa. Twitoze gukura mu gakiza biciye mu bibazo duhura nabyo aho gucogozwa nabyo! Nawe niwikomeza ku Mana nayo izabana nawe kandi izajya igukomeza muri byose nk’uko ijambo ryayo rivuga. ‘’Uwiteka ubwe azakujya imbere, azabana nawe ntazagusiga, ntazaguhana.Ntutinye, ntukuke umutima’’. Gutegeka kwa kabiri 31:8


text:
Garukira aho, Imana iragushaka
Zaburi 50:16 - Ariko umunyabyaha Imana iramubaza iti"Wiruhiriza iki kuvuga amategeko yanjye, Ugashyira isezerano ryanjye mu kanwa kawe,
Zaburi 50:21 - Ibyo urabikora nkakwihorera, Ukibwira yuko mpwanye nawe rwose. Ariko nzaguhana mbishyire imbere y’amaso yawe, Uko bikurikirana.
Imana ishimwe kuko idukunda kandi iduhugura buri munsi idashaka kutubura, ahubwo igira ngo itwiharire. Igituma Imana idukunda ni kubw’ubuntu gusa, ni ukugira ngo tumere neza.
Nyamara nubwo Imana idukorera ibingana bityo abantu bagenda barushaho kuba babi uko bwije n’uko bukeye. Dusubiye aho twasomye: Hejuru ku murongo wa 15 haravuga ngo: unyambaze ku munsi w’amakuba n’ibyaga nzagutabara maze nawe unshimishe, hallelujah. Ageze kuri 16 aravuga ngo ariko umunyabyaha Imana iramubaza iti: wiruhiriza iki kuvuga amategeko yanjye, wifatanya n’ibisambo, abasambanyi, abibone,... Ngo ariko hari igihe Imana izabishyira imbere y’amaso ye, azibwiriza icyo gukora, bizamugenera uruhande agomba kubamo.
Ntekerezako inyangaguhanwa n’umuntu wigeze amenya ukuri akakwirengagiza nkana, akica amategeko nkana, akaba mubi ku bushake bwe, Imana ibwira bene uwo iti: wiruhiriza iki ... wakibaza aho amakimbirane n’intonganya biva ariko ni ku bantu nk’aba bifatanije n’abo bitari bikwiye.
Umuririmbyi wa Korari Bethlehem yararirimbye aravuga ngo: Imbabazi ziracariho, reka ibyo wibwira umusange arakubabarira, wiyambure icyubahiro cyawe, kuko nta muntu uhorana icyubahiro, ameze nk’inyamaswa zipfa.
Imana ikwibutseko agaciro ufite gusa ari ukubaha Imana, tutitaye ku kazi ukora, aho uvuka, uko wamenyekanye, ... n’ibindi, wibukeko agaciro kawe ari uko wubaha Imana mukaba incuti.
Buriya satani iyo ashaka kukuriganya ubugingo kenshi abanza kukwibagiza ko ubuzima bwo muri iy si bufite igihe gito, nyuma yabwo ukwiye kwibaza uzajya he? Umwuka nugushiramo kuko byo bizaba mu gihe utazi rwose, ujye wibaza ngo ko abazanshyira mu isanduku ntazabamenya, bakanjyana bakanshyira mu mva, bakitahira, hagasigara satani na Yesu, uwari shobuja wakoreraga akakujyana mugasangira icyo afite. Satani muzasangira umubabaro udashira, ariko Yesu umwemereye mwazasangira umunezero udashira.
Ni ukuri Yesu aracyagutegereje kandi agufitiye impuhwe nyinshi, umwemereye ukamuha ubuzima bwawe.
Mugire amahoro.


text:
Inkuru ya Aburahamu itwereka ukuntu yatumye umugaragu we Eliyezeri kujya gushakira umuhungu we Isaka umugore ; ariko uyu mugaragu akaza kugira impungenge z’uko umukobwa azabona atazemera kujyana nawe.
Aburahamu yamwibukije inshuro nyinshi marayika yajyanye nabo, bimuha gutinyuka no kwizera ko n’iyi nshuro, marayika azamufasha mu butumwa yahawe na shebuja. Ageze mu gihugu bamutumyemo, yarasenze asaba ikimenyetso kizatuma amenya umukobwa Imana yatoranirije Isaka.
Igikorwa cyose cy’Imana kigira Marayika woherezwa kuduherekeza no kudushoboza iyo turi mu bushake bw’Imana. Icyatumye Rebeka atoranywa nuko atahaye amazi Eliyezeri gusa, ahubwo yongeyeho no kuvomera ingamiya ze. Bombi kandi bahawe umugisha kubera Marayika w’Imana wabayoboye.
Hari marayika w’umugisha kuri bamwe, ariko akabera umuvumo abandi. Urugero ni urwa Marayika wohererejwe Abisirayeli akabarwanirira, ariko agateza ibyago Abanyegiputa. Marayika w’Imana atujya imbere n’inyuma akatuyobora aho Imana ishaka.
Tugomba gukurikiza icyo cyerekezo, kuko iyo tutabikoze,turatandukira, tukayoba. Urugero tubona muri Bibiliya ni urwa Yona, wataye icyerekezo cy’Imana agahura n’amakuba menshi, kugeza igihe agarukiye mu nzira nyayo. Marayika w’Imana yari akimutegerereje aho yayobeye. Urundi rugero ni urw’abanyabwenge bayobeye kwa Herode, bagiye gushaka Yesu.
Marayika w’Imana aza mu buzima bwacu kugira ngo adushoboze gukora neza umurimo runaka mu bwami bw’Imana. Yesu yigisha intumwa ze, yazibwiye ko gukorera ubwami bw’Ijuru bizasaba gukora ibirenze gukiranuka kw’Abafarisayo bakoraga ibyo basabwe n’amategeko gusa.
Nidukora tukarenza ibyo dusabwa gukora, nibwo tuzabona umugisha. Dukwiye gukurikiza urugero rwa Yesu uduha ibyo twasabye akanaturengerezaho.
#Ibyanditswe: Itangiriro 24:6-7; Zaburi 91:11; Kuva 14:19-20; Itangiriro 24:14; Imigani 11:25; Matayo 5:20


text:
Kayonza: Ubwitabire bw’inguzanyo z’ubuhinzi bugenda busubira hasi ugereranyije n’izindi mishanga
Umubare w’abaturage bitabira gufata inguzanyo z’ubuhinzi mu karere ka Kayonza ngo ugenda usubira hasi ugeraranyije n’abasaba inguzanyo zo gukoresha indi mishinga iterekeye ubuhinzi. Imibare ya Sacco y’umurenge wa Gahini igaragaza ko ku nguzanyo zisaga miriyoni 170 imaze gutanga, izigera kuri 14 zonyine ari zo zashowe mu buhinzi. Uretse Sacco ya Gihini kandi no mu zindi Sacco z’akarere ka Kayonza byagiye bigaragara ko inguzanyo zashowe... Read More
Burera: Bagaragaza impungenge zituma bamwe batseta ibirenge mu kubitsa muri SACCO
Abaturage batandukanye bo mu karere ka Burera batangaza ko hari abadashishikarira kubitsa amafaranga yabo muri za SACCO ngo kuko bazifata nka bya bigo by’imari iciriritse (Microfinances) byakoreye mu Rwanda bikaza guhomba, amafaranga y’abaturage agatwarwa na ba bihemu banze kwishyura ibyo bigo by’imari. Abaturage bavuga ko ibyo bigo by’imari bindi byari byegerejwe abaturage, byatangiye bitanga serivisi zijya kumera nk’iza SACCO. Ngo ariko... Read More


text:
Bihorere bajye bakora ibihwanye n’ibyifuzo byabo bitwaje izina ry’imana ariko abo bose bafite ishyano umunsi nyiritorero birirwa biyitirira yaje kurijyana iwe.a satisfied soul loathes a honey comb but to the hungry soul a very better thing is sweet.
Bihorere bajye bakora ibihwanye n’ibyifuzo byabo bitwaje izina ry’imana ariko abo bose bafite ishyano umunsi nyiritorero birirwa biyitirira yaje kurijyana iwe.a satisfied soul loathes a honey comb but to the hungry soul a very better thing is sweet.
Mwese ntimwamenye ko ku isi hari umuhanuzi marayika yesu yohereje abantu bose bategetswe kumwumva naho abo bandi ntagihe batazabarushya
Mwese ntimwamenye ko ku isi hari umuhanuzi marayika yesu yohereje abantu bose bategetswe kumwumva naho abo bandi ntagihe batazabarushya
Yewe usabyimana yayoboye neza imana izabimuhembere ntamatiku yabagaho naho abariho ntaho batuganisha imana itugenderere
nukuri ibyo aba bayobozi bavuga sibyo barabeshyera abayoboke babo, nonese umuntu uvuze amakosa bakora mwitorero bahita bamugira umwanzi wigihugu ,birababaje pe ,ubwo se Tom Rwagasana na Sibomana babona barusha abanyarwanda bose bari muri ADEPR gukunda igihugu cyabo,,, ntabwo bazi ko harimo nabakirwaniriye bakakirasanira , ubu twese badufata ko turabanzi bigihugu ko tubona amakosa barimo gukora bikatuyobera, ubu amafaranga baka burigihe bayaka abayoboke babo kugitugu Umushumba utayatanze bakamwikiza ,ibintu byose byabaye agahato nta bwumvikane nabuke bukibaho, nyabuna turasaba ubuyobozi rwose gutabara bagahagarika aba bantu kuko nta ndanga gaciro za gikristo bafite nankeya.
yesu niwe wavuze ko igiti kitera imbuto nziza,gitemwa kikajugunywa mu muriro.none imbuto abayobozi ba ADPR bari kwera nimbi.ubwo urumva ko uzi ubwenge yahita ava muriADPR agashaka inzira y’ukuri.kuko ntampumyi iyobora indi,niyabikora zose zagwa mumbwobo.
MATAYO 7:15-21
Ibyo byose,ntawe bikwiye kurangaza,ngo bitwibagize KO turi abagenzi bajya mw’ijuru.kuko itorero rifite nyiraryo,ibiriberamo byose arabizi,azi nibyo twe tutazi. nimureke twirinde gucumura duca imanza,niba ibiri kuvugisha benshi IMANA Ibyemera Izabikomeza bikomere.Aliko nibona bitayubahisha,niyo Izabyirangiriza.Jyewe kugeza Ubu ndumva ntacyo ndabona gikwiye kubuza umugenzi ujya mw’ijuru by’ukuri kwikomereza urugendo. Abagenzi nimukomere dukomeze. kd ababona bikomeye namwe, Umwami wacu azi intege nke za nyu,ntizabura kubarengera.Inama nugusenga twirinda cyaneee kuko igifite itangiriro kigira n’iherezo.ibi nabyo bizashira.kuko sizo ntambara zambere itorero rigize.IMANA ibarinde
Ibyo byose,ntawe bikwiye kurangaza,ngo bitwibagize KO turi abagenzi bajya mw’ijuru.kuko itorero rifite nyiraryo,ibiriberamo byose arabizi,azi nibyo twe tutazi. nimureke twirinde gucumura duca imanza,niba ibiri kuvugisha benshi IMANA Ibyemera Izabikomeza bikomere.Aliko nibona bitayubahisha,niyo Izabyirangiriza.Jyewe kugeza Ubu ndumva ntacyo ndabona gikwiye kubuza umugenzi ujya mw’ijuru by’ukuri kwikomereza urugendo. Abagenzi nimukomere dukomeze. kd ababona bikomeye namwe, Umwami wacu azi intege nke za nyu,ntizabura kubarengera.Inama nugusenga twirinda cyaneee kuko igifite itangiriro kigira n’iherezo.ibi nabyo bizashira.kuko sizo ntambara zambere itorero rigize.IMANA ibarinde
Muribeshya Icyo nzicyo Uwiteka abereye maso umurimo we ako kavuyo muteza mu nzu y’Imana muzabona icyo bizababyarira murabona uburyo mutukisha izina ry’Imana kubwo gushaka ibyubahiro bitampaye agaciro mwagiye muri politic mukava mur itorero kuk nubundi mwebwe ndabona mutaranyuze mu marembo ahubwo mwuriye inkike abant nkamwe kweli birababaje
"IMANA N’IMWE KIRIZIYA N’IMWE (GATULIKA) UKWEMERA KUMWE BATISIMU N’IMWE" babigize business ntambuto bera MANA TABARA
"IMANA N’IMWE KIRIZIYA N’IMWE (GATULIKA) UKWEMERA KUMWE BATISIMU N’IMWE" babigize business ntambuto bera MANA TABARA
mureke abanyeroma bibereho mu mutuzo; ziriya ngo bafite nizo zibatera kwifuza birutwa no kudashaka abagore rero
mureke abanyeroma bibereho mu mutuzo; ziriya ngo bafite nizo zibatera kwifuza birutwa no kudashaka abagore rero
Iriya bombori nimwe mubimenyetso rya AMADINI yikinyoma
nibareke buri toréro aho ryubatse ryijyenge,nubundi nitwe twirya tukimara muri byose
YEWE YESU YARAVUZE NGO MUZABAMENYERA KUMBUTO BERA.NONE RWOSE
IMBUTO ZABO TURI KUZIBONA IMBONA NKUBONE.KANDI YESU YARAVUZE NGO IGITI KITERA IMBUTO NZIZA KIRATEMWA KIKAJUGUNWA MU MURIRO.UBWO RERO NUKUVA MURI ADPR MATAYO 7;17-21
UWAMENYERA AHO MUSENYERI ATANIYE NA PASITERI MU MIKORERE NO MU NSHINGANO YAMBWIRA
IYABA ABAREGA BABIKORAGA KUBWUMUHATI NISHYAKA BAFITIYE UMURIMO W’IMANA BATABIKORERA NABO GUSHAKA KWIHIMURA KUBABAHAGARITSE. NABO UBAGIZE ABAYOBOZI NONE NTACYABABUZA KUGERA IKIRENGE MUCY’ABO BASIMBUYE. UBWO RERO NTA MPYISI NTA MASEGA. BOSE NI BAMWE NI BATUREKERE IMANA YACU NITORERO IBIBAZO RIFITE UWITEKA AZABIKEMURA AKORESHEJE ABO YITORANIRIJE. NIWE NYIRUMURIMO KANDI ARAWUHAGARARIYE. ABAKENEYE INDAMU Z’INDA ZABO BO TUZAGUMANA NABO KUGEZA CHRISTO AGARUTSE GUTWARA ITORERO. KANDI ABAKURURA IBISITAZA KUBWO BW’IMANA BAZABONA ISHYANO.
Ahaaaaa!ni ugusenga gusa,Imana igatabara umurimo wayo dore ko usigaye unakundwa na bake kuko nyirawo ari we usigaye awukunda by’ukuri.
Njyewe uko mbyumva Imana yacu ntijya ibura uko igira ngo isubize abana Bayo mwebwe mubasengere iyo mwijuru kandi muzasenge mwizeye nkuko Elie yasenze kumusozi niba dusenga iyo mwijuru koko izitamurura kandi kandi mbivuze mbishimangira niba hari umuntu wo mumiryango yabo ukurikira izi mbunga tubaho azababona ko bizabagaruka cyakora bajye bavuga bati benewacu badukururiye umuvumo kuko Imana ntago yabareka rwose ngo bagumye barye imitsi yabariya bakecuru bingorwa baburara babwirirwa iyo mwijuru izabahorera
Yewe Elishadaiiii !!!rengera itorero ryawe. Nshuti z’umusaraba mwihangane kdi mukomere murusheho kwegera data azatumenyesha ibyejo hazaza nkabanyetorero. ibindi mubiharire Imana kdi mwibukeko ibihe bigoye cyane umugenzi, mwicecekere ahubwo mureke duhamagare gatonda azaturengera. umugoroba mwiza wo kubana n’Iman
Amadini yatugize uturima twabo ntakundi byagenda.Ariko buhoro buhoro bizakemuks ubwoba nibushira.uzi ko amà dini ari nka company z’ubucuruzi bashinze ubundi tugahora tubasorera!
Yewe, ndumva ibyo muri ADEPR bikaze pee!!!!!!
Umuzaza Mpyisi aba ararikocoye ati; Amadini yose ati; ni aya Shitani. Umusaza tuba tumusamiye hejuru tuti; Ceceka wa Gasaza we!! Erega niryo akomokamo ry’Abadivantiste nabo baba baramwihaye da! None kugeza ubu nihagire umbwira idini risigaye ritarimo bombori bombori ishingiye ku mitungo n’Ibyubahiro? Usibye Abahamya ba Yehova?
Yemwe ibyaha byabantu nibyinci uko numva uwakoze icyaha muri reta yahanwa nkabandi hakoreshejwe amategeko yareta ariko kwimura itorero ntibikwiriye kuko buri wese ari nyamwigendaho bafite imigabane ibiri bahawe kujya bishyura iby’imana bakabiha imana n’ibyareta bakabiha reta.


text:
Byavugiwe mu nama yahuje iyi Minisiteri n’inzego zitandukanye zishinzwe uburezi Gatolika mu Rwanda, kuri uyu wa 19 Ukwakira 2016.
Umunyamabanga wa Leta muri MINEDUC ushinzwe amashuri abanza n’ayisumbuye, Munyakazi Isaac, avuga ko kwirukana umwana kuko yakosheje ntacyo bikemura.
Agira ati “Ntabwo twemera na gato igihano kibuza umwana kwiga. Twibaza ababikora aho babivanye.
Ari yo mpamvu tutagomba kubijenjekera kuko nta muyobozi numwe wemerewe kwirukana umwana kandi utabyubahiriza ashobora no kubihanirwa.”
Uyu muyobozi ntavuga igihano kizahabwa umuyobozi uzirukana umunyeshuri.
Yongeraho ko hari ibindi bihano byoroheje byahabwa umwana birimo nko gukora isuku abandi bari gukina, bikaba byatuma yikosora ariko adahutajwe.
Iyi nama yitabiriwe n’abayobozi b’ibigo by’amashuri yose ya Kiliziya Gatolika, yigaga ku bibazo akunze guhura na byo ndetse hanashakishwa ibisubizo byabyo hagamijwe ireme ry’uburezi.
Musenyeri Filipo Rukamba, umwepisikopi ushinzwe uburezi muri Kiliziya Gatolika, avuga ko abashinzwe uburezi bagomba kumvikana ku bijyanye n’ibihano bihabwa abana.
Agira ati “Ishuri rigirwa na ‘displine’ (imyifatire myiza) , iyo itabayeho iryo shuri rita agaciro.
Abantu rero bagomba kumvikana uburyo ibihano byatangwa, hirindwa ibyakomeretsa umwana cyangwa kumwirukana kuko binyuranye n’uburenganzira bwe.”
Ikindi cyagarutsweho muri iyo nama ni icy’ababyeyi badohotse ku burere bw’abana babo. Ibyo ngo bituma abana badindira mu myigire no mu myitwarire.
Bikanagaragarira akenshi ku bana b’abakobwa batwara inda zitateganyijwe.
Kuri iki kibazo impande zombi zumvikanye ko hagiye kongerwa ubukangurambaga bwibutsa ababyeyi kugaruka ku nshingano zabo zo kurera, hagamijwe kugira abana babereye u Rwanda.
Havuzwe kandi ku kibazo kiri mu mashuri ya Kiliziya Gatolika ihuriyeho na Leta, aho batarumvikana uko abayobozi bayo bashyirwaho, n’ibindi bijyanye no kutuzuza neza inshingano za buri ruhande.
Kuri iki kibazo, Munyakazi yavuze ko agiye gukora ubuvugizi bityo ahari ibidatunganye binozwekugira ngo amasezerano akubiyemo imikoranire y’impande zombi ashyirweho umukono, hanyuma atangire gushyirwa mu bikorwa.
Ibitekerezo ( 9 )
wagakuyeho igihano ukagira icyo ugisimbuza naho gukuraho gusa.
icyo hejuru aho
Education yararangiye kabisa! Ubu uyu nawe arumva azanye agashya! ubu urumva kwirukana umwana aribyo bituma aba umuswa se! Ariko nkuko mukora umuganda cyangwa za sport mwazafashe nkicyumweru wowe ubivuga ukajya nko kwigisha muri za 9&12 ukabanza ukanareba ubwenge bwabo nuko bitwara!
CLAUDE twebwe kukigo cyacu baguha wikendi y’icyumweru kandi utarishyuye school fees ntabirote bamuha.
Murakoze kubwiki cyemezo.Dore ikindi kigayitse nuko bahana umwana gutyo akamara icyumweru murugo ukamujyana nigihano baciye umubyeyi cyimifuka 2 ya Sima ,amabati nibindi wabaza icyo uhaniwe nkumubyeyi bati hitamo umucyure.Bene ibi bihano biragayitse mugihe ubukungu bwifashe nabi.Leta nidutabare.
Karabaye noneho!!!Ubu se koko nk’abana usanga ari ingegera ,abajura,indaya butwi n’izindi ngeso mbi zikabije abana bakunze kugira nibatabirukana bizagenda bite.Imammfu zigomba gukurwa mu ngano nta kundi.!!Noneho ireme rya discipline nanoryo ripfuye kimwe niry’uburezi!!Nzaba ndeba!!
Ibyo bavuze nibyiza pe! turabashimiye.
arko ntabwo numva nagato ukuntu washyigikira inanirana ry’abana bene uru rugero pe! umwana azafate master mumashati,bamuhe igihano cyo gukoropa class? hahah! nihatari kbs,ibibazo byose education ifite none byatewe n’umuco wa impunité(kudahana),bagirango barahanye ntihabonekemo proportionalité! Arko nibyiza da!!!
turabashimiye kugitekerez cyanyu cyiza kuko ku mihanda hari abana benshi kubera ikibazo cyo kuvutswa uburenganzira bwo kwiga, bityo bigatuma igihugu cyacu kidindira mu iterambere. ahubwo mujye mubikurikiranira hafi abahereza abana ibihano mugihe cy’amasomo, byaba ngombwa mugashyiraho n,ababishinzwe. murakoze!
Ikikintu nikiza wenda cyagabanya isiragira ryabsbyeyi kuko hari nukwirukana iminsi itatu wiga nkarubavu uribujye kuzana umubyeyi nyagatare? ariko Mineduc izasuzume uko abana biga muri 9 and 12 years birukanwa bazira ko batarishyura amafaranga yifunguro waba urifata waba utarifata ikibabaje ugasanga bamubujije gukora examen ukibaza ukuntu uwo mwana wazamusaba umusaruro wogutsinda neza?


text:
Nyamvura Claudine wo mu mudugudu w’Urutare, akagari ka Karaba, umurenge wa Karembo, mu karere ka Ngoma akurikiranweho kwica umugabo we, Mutsindashyaka Prosper, akamuta mu musarani akajya abwira abantu ko yagiye gupagasa imahanga
Hari hashize igihe kingana n’imyaka hafi itanu abaturage bibaza aho nyakwigendera Mutsindashyaka yagiye, ngo babaza umugore we akabasubiza ko yagiye gushakisha imibereho muri Uganda.
Mutabazi Kennedy, Umunyamabanga Nshingwabikorwa w’ Umurenge wa Karembo yabwiye Imvaho Nshya ko umuvandimwe wa nyakwigendera Mutsindashyaka ari we watanze amakuru ko yaburiwe irengero mu buryo budasobanutse.
Mutabazi yasobanuye ko guhanahana amakuru byavuyemo ko umugore wa nyakwigendera, Nyamvura Claudine, yabonye byamurangiranye akemera gutangariza ubuyobozi ko ariwe wiyiciye umugabo we mu kwezi kwa Kamena mu 2011 aho yamutaye mu musarani hanyuma agahita uwusiba agacukuza undi
Yagize ati “Nyuma y’uko amakuru tuyamenye tuyabwiwe n’umuvandimwe we bavukana, twasabye ko polisi itwemerera tukajya mu rugo rw’uwo mugore, twaracukuye, nubwo ayo makuru atayemeraga , tumaze gukoresha umuganda w’umudugudu turacukura tugera ku mubiri w’umugabo we yishe mu myaka 5, kubera ko na we twari twamuzanye, nibwo yatubwiye ati ‘ mureke noneho mbambwize ukuri uko byagenze.’
Mutabazi yakomeje ati” Yatubwiye ko nyuma y’uko yashwanaga n’umugabo, abavandimwe ngo bamugiriye inama yuko yamwica, amwicira mu nzu, twe twari tuzi ko yamwifashije ariko tumubajije amakuru turi kumwe na Polisi yatubwiye ko yafatanyije n’abandi bagabo babiri aribo yanadutungiye agatoki bafatirwa aho bari mu muganda; ni abaturanyi barimo na muramu we.”
Nyamvura yatawe muri yombi kuwa 30 Mata 2016. Aramutse ahamwe n’icyaha cyo kwica yabigambiriye akurikiranweho, yahanwa n’ingingo 140 yo mu gitabo cy’amategeko ahana ibyaha mu Rwanda giteganya igifungo cya burundu.
Umunyamabanga Nshingwabikorwa w’Umurenge wa Karembo yasabye abaturage kwirinda amakimbirane, kwicungura umutekano no kujya bihutira gutanga amakuru ku gihe.
erQzjyTzNRlCVWxcHH 19 January
ArrvosoC 18 January
txcdQWqmWyA 17 January
zFxxPMiUVbaXGaQC 16 January
DMOGKJtWAweSGFEBe 16 January
bfSPuEUkR 14 January
awYxOwXbQGIkCVCuLe 14 January
XucpjQTf 14 January
JcyCiDUaOiGZi 13 January
tnmQImWcXVyE 13 January
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Abanyamuryango ba Koperative COPROVIBA ifite uruganda rukora divayi iva mu bitoki, mu murenge wa Mutenderi, akarere ka Ngoma bavuga ko bakomerewe nuko bazanye imashini zigezweho ngo zibafashe gutunganya neza umusaruro w’ibitoki ariko bakaba bafite ikibazo cy’umuriro w’amashanyarazi ukiri muke.
Koperative itunganya divayi yo mu bitoki, yitwa ‘Ibanga’; Igizwe n’abanyamuryango 20, igakorana n’abahinzi b’urutoki basaga 200, bo mu turere twa Kirehe na Ngoma bayigemurira ibitoki.
Nk’ubu bigaragazwa n’abanyamuryango bayo, ngo Ikigo cy’Ubuziranenge (RSB) giherutse kubasaba ko bakoresha imishini zisumbuyeho, kugira ngo banoze imitunganyirize y’inzoga bakora, ibe yujuje ubuziranenge.
Gatabazi Célestin Ushinzwe gutunganya iyi nzoga avuga ko bihutiye kugura no kuzana imashini, nyamara ngo ubu bahangayikishijwe nuko bazibitse gusa, nyuma basanga umuriro w’amashanyarazi bafite mu gace bakoreramo mu murenge wa Mutenderi, ari muke, ku buryo utabasha kuzikoresha.
Yagize ati “Ubuziranenge bwadusabye ko twakoresha iterambere, tugakoresha imashini, ubu imashini twamaze kuzibona, twaranazizanye, ariko twagize imbogamizi y’umuriro udahagije ku buryo utabasha gukoresha izo mashini. Twifuza ko ubuyobozi bwadufasha, tukabona umuriro uhagije, tukabasha gukoresha izo mashini icyo zigomba gukora , kuko ubu zirabitse gusa, kuko ntacyo tubasha kuzikoresha”
Umuyobozi w’Akarere ka Ngoma, Nambaje Aphrodise, yemera ko umuriro uri i Mutenderi ushobora kuba udahagije koko; gusa agira inama iyi Koperative yo kwegera ahacururizwa ingufu z’amashanyarazi kuko bashobora kubafasha, bakabaha igikoresho bacomeka kuri izo mashini bafite, zikabasha gukoresha wa muriro muke uhari.
Yagize ati “Hari utundi twuma bacomeka kuri izo mashini baguze zikabasha gukoresha wa muriro bita muke uhari, bajya mu bacuruza izo ngufu z’amashanyarazi babafasha kugira ngo zibashe gukoresha wa muriro muke, hari akuma kagura miliyoni 3, ariko yazaza no ku biro byacu tukamufasha, twamuhuza n’ababishinzwe”
Ubuyobozi bw’akarere ka Ngoma buvuga ko muri rusange, muri aka karere hari ikibazo cy’uko umuriro w’amashanyarazi bahawe na Leta binyuze mu mufatanyabikorwa witwa STEG imbaraga zawo zidahagije, bukagira inama abagura ibikoresho bikoreshwa n’amashanyarazi kujya babanza kureba niba ibyo bagiye kugura, byakoreshwa n’uwo muriro.
Abaturage b’akagari ka Rugali, mu murenge wa Cyato, mu karere ka Nyamasheke, barashimira cyane Madamu Jeannette Kagame wubakiye abana babo urugo mbonezamikurire, ubu bakaba biga neza amashuri (...)
Ababyeyi, abarezi n’abanyeshuri bo muri TTC Mururu mu karere ka Rusizi, barasaba ko muri uyu mwaka w’amashuri hakorwa ibishoboka byose Laboratwari yabo imaze imyaka 10 yubakwa igatangira kubyazwa (...)
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Nyarugenge: Abanyamadini bahuriye mu masengesho bamagana ibiyobyabwenge
Amadini n’amatorero atandukanye akorera mu karere ka Nyarugenge kuri iki cyumweru bahuriye kuri sitadei Nyasmirambo mu masengesho yo kwamagana ibiyobyabwenge.
Bishop Nzeyimana Innocent, uhagarariye ihuriro ry’amadini akorera muri Nyarugenge, avuga ko mu butumwa bw’ijambo ry’Imana baha abayoboke babo, babibutsa ko roho nzima itarangwa no kunywa ibiyobyabwenge. Akaba ariyo mpamvu abakirisitu banyuranye biyemeje gutanga ubutumwa ku baturanyi babo harimo n’urubyiruko mu kubakangurira kubyirinda. (...)
Amadini n’amatorero atandukanye akorera mu karere ka Nyarugenge kuri iki cyumweru bahuriye kuri sitadei Nyasmirambo mu masengesho yo kwamagana ibiyobyabwenge.
Bishop Nzeyimana Innocent, uhagarariye ihuriro ry’amadini akorera muri Nyarugenge, avuga ko mu butumwa bw’ijambo ry’Imana baha abayoboke babo, babibutsa ko roho nzima itarangwa no kunywa ibiyobyabwenge. Akaba ariyo mpamvu abakirisitu banyuranye biyemeje gutanga ubutumwa ku baturanyi babo harimo n’urubyiruko mu kubakangurira kubyirinda.
Bishop Nzeyimana ati “ Gahunda dufite ni ukurwanya ibiyobyabwenge tubirandura burundu, kugira ngo abafata ku ngufu n’abica abandi babitewe n’ibiyobyabwenge bacike mu gihugu, kuko byagaragaye ko ababikora baba bafashe ibiyobyabwenge.”
Nzenyimana avuga ko amafaranga atangwa ku rubyiruko rujyanwa Iwawa mu mu kubagorora, yagakwiriye kujya mu bindi, habayeho ijisho rya buri muntu mu kurwanya ibiyobyabwenge.
Mu karere ka Nyarugenge, abafatiwe mu biyobyabwenge umwaka wa 2012, mu mirenge 10 ikagize bagera kuri 276.
Nk’uko bitangazwa na Karisa Pierre Umuyobozi wungirije w’Akarere ka Nyarugenge ushinzwe imibereho myiza y’abaturage, avuga ko umurenge wa Kimisagara abafatanywe ibiyobyabwenge umwaka ushize baza ku isonga kurusha indi mirenge, kuko ababifatiwemo bagera kuri 56, Rwezamenyo bakaba 41, Mu mirenge yose bakaba 276.
Karisa avuga ko bifuje gufatanya n’amadini mu guhindura imyumvire yabagikoresha ibiyobyabwenge, kuko aribo bahura n’abantu benshi kandi byoroshye mu kubaha ubutumwa kuko ari abayoboke babo.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
1. Ikinteye kubandikira
Niba nongeye gufata ikaramu n’urupapuro nkandika ni uko ndi muri abo batagishobora kwihanganira akarengane babona muri iki gihugu, ku ngoma ya FPR! Mu cyumweru gishize nanditse inyandiko ivuga ngo “Umuyobozi w’Urwanda asigaye yitwa Ifaranga”. Ndahamya ko ariko bimeze. Nta bwo Leta yitaye ku baturage, habe na busa! Icyo ishyira imbere muri rusange ni ugushaka ifaranga. Iyo ribonetse abo baminisitiri n’ibyo bikomerezwa bararigabangana mu kwihemba ibitubutse, uboshye abagabana iminyago! Hari uyobewe ko imishahara bahembwa itagize aho ihuriye n’ubushobozi buke bw’agahugu kacu k’Urwanda ngo tuzamugezeho imibare nyayo y’ayo bihemba batitaye ku baturage b’abakene bakomeje kwicwa n’amavunja n’inzara ? Ni uko bamara kurengwa, bagahugira mu byo kwifurahira , bakazavumbukayo bajya gusenya amazu y’abaturage no gukona abakene!
Nyuma y’uko inyandiko yanjye isohotse ku rubuga www.leprophete.frnatangajwe no kubona hari benshi biha gutukana no guhuragura ibigambo byinshi ngo bararengera ubutegetsi! Nategereje ko hari uwanyomoza ingingo n’imwe mu zo nubakiyeho inyandiko yanjye ndaheba! Noneho nkaba niyemeje kubereka ikimenyetso gifatika cyerekana ko ikibazo dufite mu Rwanda atari uko turi Abahutu cyangwa Abatutsi. Ikibazo nyirizina ni Leta ya Paul Kagame yamunzwe kugera mu ndiba! Iyo mungu igaragara mu bitekerezo no mu bikorwa by’Abayobozi bakuru b’igihugu.
- Inyungu mu bitekerezo?
Mu bitavugwa ariko bigaragarira buri wese, politiki ya Paul Kagame yubakiye mu gukusanyiriza ubutegetsi n’umutungo wose w’igihugu mu biganza by’agatsiko k’abaherwe bamufasha kuyobora igihugu mu buryo bw'igitugu giteye ishozi.
Koko rero FPR imaze gufata ubutegetsi, yatubwiye ko umwanzi w’igihugu ari “igipinga”, igipinga kikaba Interahamwe, interahamwe ikaba Umuhutu. Ni uko Leta yahuka mu Bahutu irica, irambuka ibasanga no muri Congo, ibicamo ibihumbi n’ibihumbagiza, abandi na n’ubu buzuye za Gereza, izizwi n’izitazwi.Ubwo ni nako Leta yatwerekaga ko ikibazo gihari ari icy’amoko (Hutu-Tusi) , cyazanywe na Parmehutu muri 1959.
Kandi nyamara nk’uko bivugwa na bene byo, icyo bapfa cya nyakuri ni isaranganya ritagenze neza mu nda y’ingoma, bamaze gufata ubutegetsi. Ibyo byari bikwiye kudufasha kubumbura amaso, tukitegereza, maze tukabona ko ikibazo nyacyo kizatwika Urwanda rukaba umuyonga atari ubushyamirane hagati y’Abahutu n’Abatutsi. Ni ubusambo bw’abari ku butegetsi bakomeje kwikubira umutungo wose w’igihugu, bamara kurengwa bakaduka mu bakene, bakabirukana mu mugi wa Kigali, bakabatwikira utururi twabo twa nyakatsi, bakirukana abana babo mu ishuri ngo batiga bakajijuka, bakaba baraniyemeje kubakona ngo badakomeza kubyara bakororoka!
Benshi mu rubyiruko turambiwe aya maco y’inda yahinduwe politiki iyobora igihugu kuko dusanga bizakomeza guhitana Abanyarwanda benshi ! Uwo murengwe w’Abayobozi b’abaherwe utabura kugira ingaruka zikomeye ku baturage b’abakene, ni wo niyemeje kwamagana nivuye inyuma. Nibidahinduka, turahaguruka tujye mu mihanda , tuzashirwe abo bayobozi b’inda nini bafashwe mpiri. Reka mpere kuri Minisitiri w’urubyiruko, mbereke uko benshi mu bagize Leta bameze. Ubutaha nzabereka n’abandi bamunzwe, namwe mwihere amaso. Nyamara uyu mugabo ngo afite urugo ra !
- Minisitiri w’urubyiruko n’umuco ashinzwe kugira abana bacu ibyomanzi ?
Ibyo ngiye kuvuga aha ntabwo ari inkuru mbarirano . Minisitiri Yozefu Habineza ni we ubwe wampaye uburyo bwo kumumenya bihagije. Abatamuzi babona ko ari umutegetsi uzi gushyikirana n’urubyiruko. Simbihakanye. Ariko icyo minisitiri w’urubyiruko n’umuco ashinzwe mu gihugu ngira ngo si ukumenya kubyina neza mu bitaramo no kurara mu kabari!
Jyewe ndamurega ko afite ingeso ikomeye, abamukuriye bakagombye gufataho icyemezo. Ndamushinja ko akoresha umwanya afite maze agashora urubyiruko ashinzwe mu ngeso z’ubusinzi, gukoresha ibiyobyabwenge no mu busambanyi. Iyo arangije akazi ko mu biro(uretse ngo ko hari n'abo afatira mu biro bye!), muzamutubarize aho arigitira! Ajya gushaka abanyeshurikazi atesha kwiga, akabararana iyo mu mahoteli dore ko we ashobora no kuryamana na batanu cyangwa barindwi icyarimwe!
Jyewe by’umwihariko yangiriye nabi kuko yanyiciye ubuzima ku buryo budasubirwaho ! Iyo tuba mu gihugu kigendera ku mategeko, mba naramureze mu rukiko! Ariko se narega uwo ndegaho? Muti yagutwaye iki ?
Umwari nakundaga (ari kuri ariya mafoto) twateganyaga no gushyingiranwa mu mwaka utaha, tumaze gutandukana kuko uriya muminisitiri yahoraga amutwara muri ibyo bigare byo kujya gusinda no gusambana. Nabanje kubyihanganira kuko uwo fiyanse (fiancée) wanjye yambwiraga ko atazasubira kugendana na Minisitiri uwo. Nyamara Minisitiri yakoresheje ingufu, amutera ubwoba, nuko amurundurira muri izo ngeso mbi.Ubu noneho yaranamutorokeje sinzi iyo yamwohereye, nabuze ihene n'ibiziriko ! Nabuze uko ngira, mfata icyemezo cyo guhirikira umutima ho ibuye ariko byanteye gutekereza ngera kure!
Abaminisitiri bo mu Rwanda bashinzwe iki? Ese bafite ububasha bwo kwikorera ibyo bashatse byose birimo no kurenganya abaturage, bigashirira aho nta rubanza ? By’umwihariko se Minisitiri w’urubyiruko afite uburenganzira bwo kurarura abana bigeze hariya, akabagira ibyomanzi, abamuyobora bamushyize muri uriya mwanya ntibagire icyo babivugaho?! Ubwo se ntibyerekana ko yenda ari ko kazi Leta yamushinze twe tukaba tutabizi ?
Ubwo kandi si ibyo gusa. Birazwi ko Minisitiri Yozefu Habineza abana n’agakoko k’ubwandu bwa sida! Ariko ibyo ntibimubuza kuryamana n’imbaga y’urubyiruko ntacyo yishisha! Muri ayo mage nahuye nayo, nahamenyeye ko, muri iyo mibonano mpuzabitsina ibanjirijwe n’ikivu cy’inzoga zikomeye ndetse n’ibindi biyobwabwenge, Minisitiri Yozefu Habineza atajya yemera gukoresha agakingirizo ngo nibura arengere ubuzima bw’abo bana! Ubwo se ubwicanyi burenze ubwo ni ubuhe? Igiteye umujinya kurushaho ni uko muri abo bana b’abakobwa arindagiza harimo rwose n’abato cyane batagejeje ku myaka 18(turacyabikoraho anketi yuzuye tuzabibagezaho neza ubutaha). Ubugome burenze ubwo ni ubuhe? Ubwo rero abo bakobwa babyuka kwa minisitiri bakajya gukongeza ba “copains” babo, bagahererekanya ubwandu batyo : ubwo se icyaha cy’itsembambaga si bene icyo? Nyamara intebe ye akomeje kuyicaraho nk’aho nta kibazo na busa ateye! Yemwe, Leta ziragwira!
Umwanzuro
Simpamya ko abakuriye Minisitiri Yozefu Habineza hari icyo bazamubaza kuko nta gaciro bajya baha akababaro k’umukene. Kandi , nk’uko tuzabyerekana mu nyandiko yacu itaha, tuzi neza ko hari n’abandi bagenzi be b’abayobozi bikorera ibyo bashaka mu gihugu, bakica, bagakiza, bakarengaya umukene nta cyo bishisha kuko bibwira ko nta gaciro afite kandi atagira kirengera. Niba ubwo buryo bwo kuyobora igihugu budahindutse, ndasaba urubyiruko ko twebwe twakwikuramo bwangu politiki ya munyangire abaherwe batuyobora bamaze igihe baducengezamo. Ahubwo twebwe ubwacu twari dukwiye guhaguruka tukajya mu muhanda, tukirwanaho dukora revolisiyo. Naho ubundi abo bakire bacu badusuzugura bakadufata nk’amatungo bazaduhindura abasazi twiruke ku gasozi, cyangwa bazakomeze badutindahaze kugera twimanitse twese mu kagozi!


text:
“Utwigishe kubara iminsi yacu, Uburyo butuma dutunga imitima y’ubwenge.” Zaburi 90:12.
Ubuzima bwacu bumeze nk’uburabyo: bushira vuba; ni kimwe na buji (iyi bacana) ishira ishonga buhoro buhoro. Uko buri munsi ushira ni ko ubuzima bw’umwana w’umuntu bugenda bwegereza urupfu. Ni nde se uzi iminsi asigaranye ku isi? Nta numwe uyizi.
Tugarutse kuri iriya Zaburi, umuntu aramutse amenye kubara iminsi asigaranye ku isi, byatuma agira ubwoba agacika intege kuko yaba azi iyo asigaranye ngo ave ku isi. Nyamara icyo si cyo umwanditsi wa Zaburi yashakaga kutwigisha; ntabwo yasabaga Imana ngo imwigishe kubara ibi bisanzwe. Ikifuzo cye cyari uko Imana yatwigisha gusobanukirwa uburyo ubuzima bwacu bushiraho bwihuta, atari ukugira ngo duhore twuzuye ubwoba cyangwa turira, ahubwo ari ukugira ngo “tugire umutima w’ubwenge.”
Kugira ubwenge muri ubu buryo, ntibisonuye kudatekereza ku zindi nshingano zacu z’ubuzima busanzwe bwa buri munsi. Ntibivuze kubaho tutita cyangwa tudaha agaciro ibyo tubona cyangwa twumva bya buri munsi. Ahubwo kugira ubwenge bisobanuye kumenya neza ko byanze bikunze buri wese afite umunsi we wo gupfa. Ubu bwenge buvugwa aha bugufasha gusobanukirwa aho uzerekeza nyuma y’urupfu. Bugufasha gutegura aho uzerekeza. Butuma wita ku buzima buhoraho abizeye Yesu Kristo bazabamo; nta rupfu, nta kubabara,amagaganya agahinda, gusonza, imiruho y’isi….ntibibayo. (Yohana 3:16).
Umunyabwenge ni ushyira ubuzima bwe mu Mana kandi akagendera mu nzira zayo uko ziri (Yobu 28:28). “Maze ibwira umuntu iti ‘Dore kubaha Uwiteka ni bwo bwenge Kandi kuva mu byaha ni ko kujijuka.’”
Hari abagira impungenge z’uko ubuzima ari buto kuko bituma batagera ku migambi yabo. Ariko kugira izi mpungenge nta cyo bimaze: Byaba se bimaze iki kubaho igihe kerekire kugira ngo ugere ku migambi yawe ariko wapfa ukajya mu buzima bw’iteka ryose utiteguye? Nta cyo byaba bimaze; wazababazwa ubuzima bw’iteka ryose.
Umuntu wese wahindukiriye Imana akizera Yesu Kristo nk’Umwami n’Umukiza we, yafashe icyemezo gikwiye mu minsi yose azamara hano ku isi kandi n’ubuzima bwiteka azahora anezerewe. Bene uwo muntu ategereje umudendezo udashira.


text:
Burya Imana yigisha abantu bayo
“Nicyo gituma mwishima, nubwo ahari mukwiriye kumara igihe mubabazwa n’ibibagerageza byinshi, kugira ngo kwizera kwanyu kugaragare ko kurusha izahabu igiciro cyinshi (kandi izahabu nubwo ishira igeragereshwa umuriro), kandi kugira ngo kwizera kwanyu kugaragare ko ari uk’ukuri, amaherezo kuzabahesha ishimwe n’ubwiza n’icyubahiro ubwo Yesu Kristo azahishurwa.”1Petero 1.6-7
Kugirango Imana yubake kwizera kwawe, ishyira inzozi muri wowe, hanyuma ikanaguha umwanya wo gufata icyemezo. Birumvikana ko habaho igihe cyo gutegereza, yo iba yakweretse umurongo hanyuma ukagenda wita kubikurikiraho.
Ukuri nyako nuko ibibazo bitazabura kukugeraho, impamvu nuko Imana iba ishaka guhindura inzozi zawe impamo, ntabwo bivuga ko Imana iba yakuretse, ahubwo ni uburyo bumwe ikoresha yagura kwizera kwawe, kugirango nugera kubyo warotaga uzibuke ko ari Imana.
Muri icyo gihe gikomeye cyo gutegereza uzahura n’ingorane z’uburyo bubiri: imbogamizi, hamwe no kunengwa. Imana irabizi ko ibi bintu uko ari bibiri bituma umukristo nyawe arushaho gukomera.
Ubwo Mose yakuraga Abisirayeli muri Egiputa abajyanye mu gihugu Imana yari yarabasezeranije, yahuye n’ibibazo bikomeye cyane. Babuze amazi yo kunywa, babuze ibyo kurya, bahuriyemo n’inzoka z’ubusabwe. kumvira Imana kwa Mose ntabwo byamubujije guhura n’ibibazo bikomeye. Ariko wakwibaza icyafashije Mose kumara igihe kingana kuriya ni iki? Imana yari yaramwigishije ibintu byinshi ku buryo, kumucura kwayo byamuhesheje gukora icyo Imana yamuhamagariraga.
Dawidi yimikirwa kuba umwami, ntabwo yahise ajya kuba ibwami ahubwo yarakomeje aba mu ishyamba ndetse akomeza no kurwanywa na Sawuli, ariko yaje kwivugira ko atarageragezwa yayobaga. Kugeragezwa ku mukristo kuzamura ikigero cye agakura nk’uko twabisomye.
Munzozi za Yozefu, yabonye ko azayobora abandi ndetse akunamirwa n’abavandimwe be ariko ntibyamubujije kugurishwa, aza no kujya muri gereza, yarageragejwe bigera naho iby’inzozi asa n’ubyibagiwe. Tekereza ingorane Nowa yahuye nazo ubwo yubakaga inkuge!
Imana ikora byose kugira ngo yubake kwizera kwacu ndetse n’imico yacu, imbogamizi uhura nazo mu nzira ucamo ntizikaguce intege ahubwo bijye bigusigira imbaraga ndetse bitume kwizera kwawe kwaguka kuko uko byagenda kose amasezerano yo ntakizabuza Imana kuyasohoza nubwo aca mubikomeye. “Nicyo gituma mwishima, nubwo ahari mukwiriye kumara igihe mubabazwa n’ibibagerageza byinshi, 1Petero 1.6
Ibi biberaho kugira ngo bigaragaze kwizera mwizera Imana.
Mbese waba uhura n’ibihe bigukomereye? Menya icyo Imana, ishaka kugerageza kwizera kwawe kandi nyuma yaho uzishimira imbuto zo muri uko kwizera. Imana yigisha abantu bayo, cyane abo ifitemo umugambo wo gukoresha ibikomeye. Imana iguhe kwihanganira aho ibaye igushyize kuko numara kwemerwa uzahabwa ibyasezeranijwe, Amen.


text:
“Banque Lambert” iracyahombya abakomeje kuyizirikaho
"Banque Lambert” uburyo bwo kugurizanya utanze ingwate y’ikintu ugahabwa ingurane y’amafaranga uvuze igihe uzayishyurira, wakirenza ugahomba, hariho abakibunambaho, ariko bikabatera guhomba.
Nubwo ubwo buryo bwo kugurizanya amafaranga bwaciwe, benshi baracyabukoresha mu ibanga, ku buryo hari bamwe bitangira ubuhamya ko bwabahombeje, mu gihe uwagwatije ibye kwishyura iyo bimunaniye, ibyo yari yatanze bikegukanwa n’uwamuhaye amafaranga , cyangwa akamuca amande.
Hagenimana Olivier, umwe mu (...)
"Banque Lambert” uburyo bwo kugurizanya utanze ingwate y’ikintu ugahabwa ingurane y’amafaranga uvuze igihe uzayishyurira, wakirenza ugahomba, hariho abakibunambaho, ariko bikabatera guhomba.
Nubwo ubwo buryo bwo kugurizanya amafaranga bwaciwe, benshi baracyabukoresha mu ibanga, ku buryo hari bamwe bitangira ubuhamya ko bwabahombeje, mu gihe uwagwatije ibye kwishyura iyo bimunaniye, ibyo yari yatanze bikegukanwa n’uwamuhaye amafaranga , cyangwa akamuca amande.
Hagenimana Olivier, umwe mu bakoresheje uburyo bwa Banque Lambert, avuga ko igikoreshwa rwihishwa hirengagijwe ko yaciwe, ati "Njye maze gutakaza ibintu bihwanye na miliyoni ebyiri z’abanyarwanda kuko mperutse guhabwa amafaranga ibihumbi 500 ku itariki ya 1 Mutarama 2013, ngomba kuyishyura ku ya 1 Werurwe 2013, nkamwungukira amafaranga ibihumbi 200, ariko sinayabona bityo moto yanjye nari nagwatije bahita bayintwara!”
Hagenimana avuga ko yari afite moto ebyiri, zose zikaba zaratikiriye muri "banque Lambert" yabuze amafaranga yo kwishyura.
Yakomeje avuga ko Lambert iteza ibibazo mu bantu kuko mbere itaracibwa abantu bakiranurwaga n’ubutabera, ariko ubu ntaho wajya kurega kuko ikora rwihishwa, n’abayigana bikaba ari ku bushake bwabo.
Aime utuye i Nyamirambo avuga ko we yahombye televiyo ya "flat screen" yari yaraguriye Dubai ku mafaranga ibihumbi 500 y’u Rwanda, nyuma akaza guhura n’ibibazo ajya kuyigwatiriza muri "Lambert" bamuha ibihumbi 250 agomba kuyishyura mu cyumweru, akanarenzaho ibihumbi 55.
Akomeza avuga ko atayaboneye igihe kuko yarengejeho umunsi umwe gusa, maze agiye kureba uwo yayigwatirijeho amusaba imbabazi, amubwira ko byarangiye kubera amasezerano bari bagiranye.
Akomeza avuga ko yamusabye imbabazi undi aranga ahubwo amubwira ko agomba kumwongerera amafaranga make kugira ngo iyo televiziyo ibe iye kuko atari we wamubwiye ngo arenze igihe cyo kwishyura. Iyo televiziyo ngo ababazwa n’uko nta n’amezi atatu yari ayimaranye.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Umujyi wa Kigali uri mu rugamba rwo kunoza imiturire y’abawutuye aho hashyizweho igishushanyo mbonera kerekana inyubako zemewe kubakwa mu gace runaka ndetse n’ibikorwa byemewe kuhakorerwa, ibintu byitezweho guhindura isura y’umujyi wa Kigali.
Mu mwaka wa 2011 nibwo umujyi wa Kigali wari watanze umwaka umwe ngo abantu bose bakorera ibikorwa by’ubucuruzi n’ibindi bibyara inyungu mu nzu zagenewe guturamo babe bayavuyemo bajye gukorera mu nyubako zabugenewe ariko uwo mwaka wararenze.
Mu mwaka wa 2015 kandi mu nama yari yahuje ubuyobozi bw’umujyi wa Kigali n’abashoramari bahakorera, uwari umuyobozi w’umujyi wa Kigali Fidele Ndayisaba yavuze ko igihe kigeze ngo abakorera ibikorwa by’ubucuruzi ahagenewe guturwa, bahave bajye mu mazu yabugenewe.
Mu ibarura ryari ryakozwe muri 2011, ryerekanye ko mu mujyi wa Kigali hari amazu agera kuri 93 yagenewe guturwamo ariko akaba akorerwamo ibikorwa by’ubucuruzi.
Mu kiganiro MAKURUKI.RW yagiranye n’umuvugizi w’Umujyi wa Kigali Bruno Rangira, yavuze ko batananiwe no gushyira mu bikorwa uyu mwanzuro ahubwo byagiye bidindizwa n’uko igishushanyo mbonera cy’umujyi wa Kigali cyose cyari kitaraboneka.
Yagize ati “icyo gihe kubera ko hose mu mujyi hari hatarabona ibijyanye n’igishushanyo mbonera muri 2011 n’ubwo cyari cyarabonetse muri Nyarugenge, dushyiraho uburyo bwo gusuzuma kugira ngo harebwe abashobora guhabwa ibyangombwa byo kugira ngo bakomeze gucururizamo n’abazavamo burundu.”
Rangira yongeraho ko ubu umujyi wa Kigali washyizeho itegeko rigenga imiturire kandi ko urirenzeho abihanirwa, ikindi ngo muri uyu mwaka hari gahunda yo kongera gukora igenzura n’ubwo ritagamije guhagarika abagikorera ubucuruzi mu mazu yagenewe guturwamo.
Yagize ati “Ubu igishushanyo mbonera cyarabonetse kandi hagiyeho n’itegeko rijyanye n’ibintu by’imyubakire (Building code) riteganya ko iyo inyubako uyikoreyemo ibitajyanye n’igishanyo mbonera icyo gihe hari ibihano bitandukanye bicibwa, aho biri tuba dufite amatsinda y’ubugenzuzi agenda abikurikirana, n’ubwo muri uyu mwaka dufite gahunda yo gukora igenzura ryimbitse ryo kureba uko bihagaze ubu.”
Rangira yavuze ko kugeza ubu hari abakoreraga ubucuruzi mu mazu yagenewe guturwamo bamaze kuyavamo n’ubwo nta mibare ifatika yatugaragarije.
Kugeza ubu hari bamwe mu bakora ibikorwa by’Ubucuruzi n’ibindi bikorwa bitandukanye mu nzu yagenewe guturwamo cyane cyane imiryango itegamiye kuri leta yo yanamaze kugura ayo mazu, ariko umujyi wa Kigali wo uvuga ko n’ujya kubakuramo utazareba niba ukoreramo yaraguze cyangwa ataraguze ahubwo hazakurikizwa icyo igishushanyo mbonera kivuga kuri ako gace.
Abakorera ubucuruzi mu nzu zagenewe guturwamo baramutse bimukiye mu zabugenewe byakemura ikibazo cy’imiturirwa yubatse muri Kigali ikomeje kubura abayikoreramo ndetse bikanafasha gukemura ikibazo cy’amazu yo kubamo nacyo gikomeje gufata indi ntera mu mujyi wa Kigali.


text:
Nyagatare: Abategereje isoko rya kijyambere bashonje bahishiwe
Nyuma y’aho bamwe mu bacuruzi bakorera mu Mujyi wa Nyagatare mu Ntara y’Iburasirazuba basabiye ubuyobozi bw’akarere ko bwabafasha kubona isoko bakoreramo rijyanye n’igihe, ubuyobozi bw’akarere buratangaza ko bashonje bahishiwe muri uyu mwaka wa 2013.
Mu kiganiro Muganwa Stanley, Umuyobozi w’Akarere Wungirije ushinzwe Iterambere, Imari n’Ubukungu mu karere ka Nyagatare yagiranye na IGIHE, yatangaje ko Umurenge wa Nyagatare ari wo wonyine wari usigaye udafite isoko ariko ngo bitarenze uyu mwaka wa (...)
Nyuma y’aho bamwe mu bacuruzi bakorera mu Mujyi wa Nyagatare mu Ntara y’Iburasirazuba basabiye ubuyobozi bw’akarere ko bwabafasha kubona isoko bakoreramo rijyanye n’igihe, ubuyobozi bw’akarere buratangaza ko bashonje bahishiwe muri uyu mwaka wa 2013.
Mu kiganiro Muganwa Stanley, Umuyobozi w’Akarere Wungirije ushinzwe Iterambere, Imari n’Ubukungu mu karere ka Nyagatare yagiranye na IGIHE, yatangaje ko Umurenge wa Nyagatare ari wo wonyine wari usigaye udafite isoko ariko ngo bitarenze uyu mwaka wa 2013 aba bacuruzi bagomba kwerekwa iri soko.
Muganwa yagize ati “Ubuyobozi bw’akarere ntibwicaye ubusa mu gushaka uburyo abatuye uyu mujyi babona isoko rya kijyambere nk’indi mirenge. Ubu ndizera ko n’aba baturage bacu babona ko ubuyobozi bwabo bukora uko bushoboye kugira ngo ubucuruzi bwabo bukomeze gutera imbere.”
Umwe mu bacuruzi bakorera muri iri soko rya Nyagatare yari aherutse gutangariza IGIHE ko aba bacuruzi bamaze igihe bizezwa ko bagiye kubakirwa isoko rya kijyambere rikarangira, ariko amaso akaba yaraheze mu kirere.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
sam.
29
sept.
2012
ISOMO RYA MBERE
Isomo ryo mu gitabo cy’Umubwiriza (Mubw 3, 1-11)
1Ku isi buri kintu kigira umwanya wacyo n’igihe cyacyo :
2Hari igihe cyo kubyara, n’igihe cyo gupfa ;
hari igihe cyo gutera urugemwe, n’igihe cyo kururandura ;
3hari igihe cyo kwica, n’igihe cyo gukiza ;
hari igihe cyo gusenya, n’igihe cyo kubaka ;
4hari igihe cyo kurira, n’igihe cyo guseka
hari igihe cyo kuganya, n’igihe cyo kubyina ;
5hari igihe cyo gutera amabuye, n’igihe cyo kutayatora ;
hari igihe cyo guhoberana, n’igihe cyo kwirinda guhoberana ;
6hari igihe cyo gushakisha, n’igihe cyo gutakaza ;
hari igihe cyo kubika, n’igihe cyo kujugunya ;
7hari igihe cyo gutabura, n’igihe cyo kudoda ;
hari igihe cyo guceceka, n’igihe cyo kuvuga ;
8hari igihe cyo gukunda, n’igihe cyo kwanga ;
hari igihe cy’intambara, n’igihe cy’amahoro.
9Inyungu y’umuntu ukora yiyuha akuya ni iyihe ? 10Nitegereje umurimo Imana yahaye bene muntu ngo bawusohoze. 11Nasanze ibyo yaremye byose biberanye n’igihe cyabyo ; yahaye abantu kumenya ibyahise n’ibizaza, ariko badashobora gusesengura ibikorwa by’Imana byose uko bingana.
ZABURI (Zab 144 (143), 1a.2abc, 3-4)
Inyik/ Nihasingizwe Uhoraho, rutare rwanjye.
Nihasingizwe Uhoraho, rutare rwanjye,
ni we mbaraga zanjye n’ubuhungiro bwanjye,
ibirindiro byanjye n’umukiza wanjye,
ni we ngabo inkingira, nkihugika iruhande rwe.
Uhoraho, umuntu ni iki ngo abe yagushishikaza ?
Mwene muntu ni iki ngo ube wamwitaho ?
Umuntu ameze nk’umwuka uhumekwa rimwe,
n’iminsi ye ikamera nk’igicucu gihita.
IBANGONDIRIMBO RIBANZIRIZA IVANJILI (Zab 10, 45)
Alleluya Alleluya.
Umwana w’umuntu yazanywe no gukorera abandi,
no gutanga ubugingo bwe ngo bube incungu ya benshi.
Alleluya.
IVANJILI
+ Luka (Lk 9, 18-22)
18Umunsi umwe, Yezu yasengeraga ahiherereye ari kumwe n’abigishwa be, maze arababaza ati “Rubanda bavuga ko ndi nde ?” 19Barasubiza bati “Bamwe bavuga ko uri Yohani Batisita, abandi ngo uri Eliya, naho abandi ngo uri umwe mu bahanuzi ba kera wazutse.” 20Yongera kubabaza ati “Mwebwe se muvugako ndi nde ?” Petero aramusubiza ati « Uri Kristu w’Imana. » 21Nyamara we abihanangiriza kutagira uwo babibwira. 22Yungamo avuga ko Umwana w’umuntu agomba kuzababara cyane, agacibwa n’abakuru b’umuryango, n’abatware b’abaherezabitambo, n’abigishamategeko, akicwa kandi akazazuka ku munsi wa gatatu.


text:
Umukunzi wacu yatwandikiye yifuza ko twamufasha kumugira inama nyuma y’ibibazo yahuye nabyo mu rukundo ndetse ahamya adashidikanya ko inama zanyu zizagira icyo zimufasha.
Aragira ati"Nitwa Kalisa (amazina yahinduwe). Nakundanye n’umukobwa hashize imyaka 2 dukundana tukajya tuganira bisanzwe , biza gukomera ndetse nza kumusaba urukundo nawe ntiyatinda aranyemerera ahubwo ambwira ko nari naramutindiye ko nawe yari yarankunze."
Yajyaga akunda kumbwira amabanga ye yamuranze akibyiruka aho yaje no kumbwira ko kumyaka 14 umuhungu wa mbere aribwo yamwambuye ubusugi ndetse ambwira ko uwo muhungu atazamuva mu mutwe gusa amahirwe make uwo muhungu aba ku mugabane w’Amerika kandi ngo ntibakundanaga yabikorewe kubw’irari ry’umubiri.
Nyuma yarakuze biba ngombwa ko atangira ibyo gukundana akundana n’umuhungu wa mbere ndetse baza no kuryamana ntibyaba ngombwa ko bakomezanya baratandukana gusa ntiyambwiye impamvu nyirizina yabiteye gusa nkumuntu numvaga ko gutandukana hagati y’abakundana ari ibisanzwe.
Uyu mukobwa yarasanzwe akora akazi ko gupatana ibiraka kuko yize graphic design (ibi byo kwandika ukoresheje amarangi) akajya mu ntara zitandukanye. Byumvikane ko ahora agenda bitewe naho afite ikiraka kandi akabayo Kugeza akazi karangiye akimukira ahandi.
Iyo yabaga yagiye mu ntara ubwo kuvugana nawe byaraganukaga bikagera hafi ya ntabyo akampamagara cyane mugihe wenda akeneye nk’amafaranga yo kumwunganira mukintu runaka namara kuyamuha bikaba birngiriye aho nyuma akajya ambwira ko ahuze aza kumvugisha nkamwandikira mubaza niba yahugutse ntansubize namuhamagara nyuma y’akazi akankupa hakaba nubwo hashize amezi 3 tutabonana amaso kumaso nkabantu dukunana ndetse twamerenyije no kubana
Icyanteye kumwibazaho ni ukuntu yazaga gukorera muri Kigali akabimpisha akabimbwira agiye, namubanza impamvu akambwira ko iyo tubonana byari kubangamira akazi ko azashaka umwanya akaza, ubwo bikaba birangiriye aho .
Ubwo kongera kuvugana byabaga bigoranye naho ayifatiye akambwira ko ahuze kandi nkumva asa nk’uri mu miziki kandi akazi ke ntaho kagomba guhurira n’imiziki, bikantera kwibaza byinshi.
Vuba aha nibwo yambwiye ko akeneye telefone ya smart (izi zigezweho) ko hari igihe akenera whatsapp wenda ari nka design bashaka kumwoherereza akabura uko ayibona. Mubajije niba yabuze ayo kuyigura ambwira ko yibutse ko namwemereye telefone rero byaba byiza ivuye mu maboko yanjye.
Sinatinze narayimuhaye kuko byo nari nayimwemereye gusa icyabaye umusemburo wa byose, ubwo duheruka guhura vuba aha nafashe telefone ye nsangamo chat ziteye agahinda n’isoni kuko zari zuzuye ubusambanyi gusa. Mbimubajije ati "ibyo ni ibisanzwe ikibi nuko naba naraguciye inyuma kandi urabizi ndagukunda nkukagire ikibazo"
Yansambye imbabazi ambwira ko atazongera niba bimbabaje nuko ndamubabarira ndataha gusa kuva namuha iyo telefone irimo whatsapp nabwa butumwa bugufi(message) twoherezanyaga yarabuhagaritse burundu bisa nk’aho whatsapp yamugize busy kurushaho.
Nyuma twongeye gupanga guhura, ngera aho twari guhurira (mu rugo aho aba ari iyo ari i Kigali) mbere y’amasaha twavuganye nsanga mu nzu ari kumwe n’umugabo bari gusomana mbega ibi bikaze (ibizwi nk’ibikorwa n’abashakanye), mbimubajije arambwira ati yaraje kumbaza iby’akazi hari ikiraka yari yandangiye.
Amaze kumuherekeza gato yahise agaruka ambaza impamvu naje mbere yigihe twari twavunye, musubiza ko wenda ari Imana yabikoze kugirango ikunyereke. Ubwo nari nicaye nibaza ibimbayeho ako kanya byanyobeye.
Ako kanya nyamukobwa yongera gusubiramo ya magambo ati "ibi ni ibisanzwe ikibi nuko naba naguciye inyuma kandi urabizi ndagukunda" nuko ansaba imbabazi avuga ko atazongera kugirana ubucuti bwa hafi n’undi musore ko yambabaje bihagije kandi atazongera pe.
Ibyo byabaye mugihe maranye cyose n’uyu mukobwa nta ncuti ze yigeze anyereka ngo nzimenye nazo zimenye ikintu njye mbona nk’imbogamizi mu rukundo rwacu.
Nyuma yaho yaboneye iyo telefone rero dore ko ari na nziza pe, iyo twahuraga yabaga ahuze kuri telefone kandi ariwe wansabye ngo duhure tuganire nayimwaka ngo nyifunge tubashe kuganira ku rukundo bikamubabaza cyane , akambwira ko mukangisha kuba narayimuguriye akambwira ko niba kuba ahugira kuri whatsapp turi kumwe bimbabaza ngo nzasubirane ibyanjye kandi niwe wayinsabye sinayimuhatiye rwose.
Kugeza ubu sinamubabariye nyuma y’ibyo yankoreye ku ncuro ya kabiri . Namubwiye ko ngiye kubitekerezaho nzamuha igisubizo kuva uwo munsi ntarampamagara yewe habe na message isaba imbabazi nk’umuntu wafatiwe mu ikosa nk’iryo.
Kubw’ibyo rero, ndagirango mungire inama. eSE Ubu uyu mukobwa mubabarire dukomezanye cyangwa mureke nigendere kuko aho gushyira hamwe ngo dutere imbere ahubwo mbona ansenya. Ubu se mubabaririye kandi twari muri gahunda zo kubana ntiyazatuma nicuza .
Murakoze ku nama zanyu nziza muzangira.


text:
Musabe Damas, umwe borozi bo mu mirenge ya Gashora na Rweru bahisemo guhunika ubwatsi bw’amatungo , agira ati “Ubwatsi bwumye bubikwa mu miba, buri muba ufite ibipimo byapimiwe mu isanduku ya centimetre 40 kuri santimetero 80, bukabikwa mu ihunikiro ritageramo umuyaga n’amahuhezi, ubu bwatsi bushobora kubikwa kugera ku myaka itatu”.
Avuga ko nyuma yo kubika ubu bwatsi, iyo umworozi agiye kubuha inka, abanza kubutera amazi arimo umunyu bigatuma inka iburya ifite ubushake, bikanatuma igira inyota nyinshi ikanywa amazi menshi, bitandukanye n’igihe yariye ubwatsi bubisi.
Ati “ Byazamuye umukamo, aho inka yanjye yakamwaga Litiro eshatu z’amata, none ubu isigaye ikamwa Litiro esheshatu ku munsi”.
Biranashimangirwa na Mukarutabana Verena, uvuga ko agafungo k’ubwatsi bw’ibiro 10 buhaza inka kandi ngo bituma bukanabikika neza.
Birasa Andre, Umukozi mu Kigo c’Igihugu cy’ubuhinzi, RAB, ahamya ko ubwo buryo bwo guhunika ubwatsi bugoboka aborozi mu gihe cy’izuba agashishikariza aborozi kubyitabira kuko bitanga umusaruro ku mpande nyinshi.
Agira ati “Ubusanzwe tugira uburyo bubiri bwo guhinikamo ubwatsi, harimo ubwumye ndetse n’ububisi. Guhinika ubwatsi bwumye ni byo dushishikariza aborozi kuko ari byo birimo gutanga umusaruro cyane”.
Gahunda yo guhunika ubwatsi bw’amatungo, yatangijwe nyuma yo kubona ko hari uduce mu gihe cy’izuba tuba twumagaye cyane, bityo amatungo akabura ubwatsi, aho bamwe mu borozi banahitamo kuyagurisha bitewe no kubura ibyo bayagaburira.


text:
Yesu Kristu, Umwana w’ikinege w’Imana, yabaye ku isi ntiyakora icyaha na kimwe. Ubuzima bwe bwari butunganye rwose nk’uko Imana ishaka.
Kubaho ubuzima bwubaha Imana gutyo, byamusabye ko asohoza ugushaka kwayo ari ko: kubambwa ku musaraba no kubabazwa nk’igihano cy’umunyabyaha yishyize mu mwanya we.
Umubabaro yagize no mu gihe yamaze ku musaraba, ugaragaza icyari gikwiye umwana w’umuntu, wari waragomeye Imana.
Iki gihano cyari kirengeje ukwemera kuko na Yesu ubwe, ku bwo kwishyiraho ibyaha n’umuvumo by’umwana w’umuntu byatumye avuga ati “ Mana yanjye, Mana yanjye, ni iki kikundekesheje?” Mariko 15:34. Yari aremerewe ariko Imana yagombaga kumureka kugira ngo isohoze umugambi wayo wo gukiza umuntu.
Impamvu ikomeye kwari ukugira ngo atuvane mu rupfu aduhe ubuzima, twebwe abari bapfuye tuzize ibyaha n’ibicumuro byacu.
Tujye dushima Yesu kuko yihanganiye umusaraba. Uku kwihangana kwe, kwatumye habaho gutsinda icyaha.
Ni ukuvuga ngo ubuzima bwasimbuye urupfu, ntihakiriho gucirwaho iteka, ahubwo umuntu wizeye icyo gitambo ahabwa kuzaragwa ubugingo buhoraho.
Ku musaraba niho Imana yiyungiye n’umwana w’umuntu. “Nyamara ibicumuro byacu ni byo yacumitiwe, yashenjaguriwe gukiranirwa kwacu, igihano kiduhesha amahoro cyari kuri we, kandi imibyimba ye ni yo adukirisha.” Yesaya 53:5.
Kubwo kwizera amaraso ya Yesu, ibyaha by’umuntu birababarirwa kandi akaba atunganye imbere y’Imana. Ndetse n’amahoro yayo agataha mu mutima we.


text:
Ikanzu zidafite amaboko zikunzwe kwambarwa mu birori bitandukanye kuko akenshi aribwo abantu baba bashaka kugaragara neza kurusha ibisanzwe.
Kuwa kane abantu baba batangiye gutekereza imyenda bazambara muri week end haba abajya gusenga, mu bukwe no mu bindi birori bitandukanye.
Ikanzu idafite amaboko ushobora kuba uyishyize hafi ukazayanbara muri iyi week end ariko na none ukibuka ko turi mu minsi y’imbeho aho ushobora kugenda nta gakoti ukazauhura n’ikibazo byo kubura icyo wifubika.
Ikanzu idafite amaboko
Ikanzu zidafite amaboko zikunzwe kwambarwa mu birori bitandukanye kuko akenshi aribwo abantu baba bashaka kugaragara neza kurusha ibisanzwe.
Labels: kwambara


text:
Igitaramo Welcome Vacance gitegurwa n’Urugero Media Group kigiye kuba ku ncuro ya mbere muri uyu mwaka w’2016 ngo cyaba gihatse byinshi nk’uko bitangazwa n’abagitegura. Iki gitaramo kiba kigamije guha ikaze abanyeshuri mu biruhuko nk’uko hanategurwa icyo kubasezeraho kizabera ku itorero Bethesda Holy Church riherereye ku Gisozi ahazwi ku izina rya Gakinjiro, kuri iki cyumweru tariki 3 Mata 2016, kikazatangira sa munani z’amanywa.
Ubuyobozi bw’Urugero Media Group butangaza ko iki gitaramo muri uyu mwaka cyateguwe ku bufatanye n’urubyiruko rwo mu itorero Bethesda Holy Church, kikaba gifite intego igira iti ”Guhishurirwa ubugira gatatu” iri muri Yohana 21:14 :”Ubwo ni ubwa gatatu Yesu abonekera abigishwa be, amaze kuzuka.”
Nk’uko bisanzwe bigenda muri iki gitaramo hatumirwamo abahanzi n’amatsinda baririmba indirimbo zihimbaza Imana, kuri ubu hakaba haratumiwemo Israel Mbonyi, Itsinda True Promises, Boarnegis, Gatagara worshipteam ndetse n’abandi, hamwe n’umuvugabutumwa ukunzwe n’urubyiruko Nzabakira Florien.
Itsinda True Promises ryamenyekanye mu ndirimbo Mana urera
Nkuko bamwe mu bagize Urugero Media Group babitangaza bemeza ko iki ngo gihatse byinshi birimo n’impano z’abana b’i Gatagara benshi mu bazitabira iki gitaramo ngo bazabona uburyo Imana ikomeje gukoresha abo bana, ikindi ni umuhanzi Israel mbonyi bwa mbere kuva yagera mu Rwanda azaba yitabiriye igitaramo cyateguwe n’Urugero Media Group ibyo bikaba ngo ari bimwe mu bihatse iki gitaramo abo bombi (Israel Mbonyi na Gatagara Wosrhip Team) byitezwe ko bazafatanya n’abandi gufasha iteraniro rizaba rigizwe n’urubyiruko ndetse n’abakuru mu guhembuka mu ndirimbo nziza zizaba zibavamo.
umuhanzi Israel Mbonyi
Welcome Vancane ni gahunda ya Urugero Media Group igamije gukora igiramo cyo kwakira mu biruhuko abanyeshuri, naho bajya gusubirayo hakaba ikindi kiswe Bye bye vacance aho bapfunyikirwa impamba y’ijambo ry’Imana mu gihe baba berekeza ku mashuri yabo.


text: BABYEYI, mufashe abana banyu gusomera mu rugo. Mushobora kubikora! Biroroshye! KUKI? Abana bamenya gusoma neza no kwiga neza. Kumenya gusoma bifite akamaro mu buzima. Abana bakiri bato bashobora kwigishwa gusoma. GUTE? Shishikariza umwana wawe gutahana igitabo mu rugo buri munsi. Shakira umwana wawe agakapu ko gutwaramo amakaye n’ibitabo. Igisha umwana wawe uburyo akwiye gufata neza ibitabo. Jya uha umwana umwanya wo gusoma n’aho gusomera hari urumuri ruhagije. Tega amatwi umwana wawe mu gihe ari gusoma. Fasha umwana wawe kandi umushimire. Jya usura ishuri umwana wawe yigaho. Ku bindi bisobanuro wabaza umwarimu w’umwana wawe cyangwa abayobozi b’umurenge utuyemo.


text:
Igisubizo: Ntabwo Bibiliya yerura ngo ivuge neza umunsi Yesu yabambiweho. Abenshi bemeza ko yaba yarabambwe ku wa Gatanu cyangwa ku wa Gatatu. Ariko hari n’abandi babona yarabambwe hagati y’iyo minsi, bakavuga ko yabambwe ku wa Kane.
Muri Matayo 12:40, Yesu aravuga ati “Nk'uko Yona yamaze iminsi itatu n'amajoro atatu mu nda y'urufi, ni ko n'Umwana w'umuntu azamara iminsi itatu n'amajoro atatu ikuzimu”. Abemeza ko yabambwe ku wa gatanu bavuga ko hari uburyo yafatwa nk’uwamaze mu mva iminsi itatu. Ku Bayahudi b’icyo gihe, igice cy’umunsi nacyo cyashoboraga kubarwa nk’umunsi wuzuye. Niba rero Yesu yari mu mva ku wa gatanu nijoro, ku wa gatandatu wose, n’igice cyo ku Cyumweru, ubwo byafatwa ko yamaze mu mva iminsi itatu yose. Bimwe mu bishimangira ku yabambwe ku wa Gatanu biboneka muri Mariko 15:42, ahavuga ko Yesu yabambwe “umunsi ubanziriza isabato”. Nibo iyo yari isabato isanzwe ya buri cyumweru, ni ukuvuga ku wa gatandatu, ubwo yaba yarabambwe kuwa Gatanu. Ahandi hifashishwa mu kwemeza ko yabambwe ku wa Gatanu ni ibyanditswe nka Matayo 16:21 na Luka 9:22 havuga ko Yesu azazuka “ku” munsi wa Gatatu, bivuga yuko atari kumara iminsi itatu n’amajoro atatu byuzuye mu mva. Hari benshi ariko batemera ko iryo jambo “ku” munsi wa gatatu aribwo buryo bwiza bwo gusemura ibyo byanditswe. Aho bakifashisha Mariko 8:31 havuga ko Yesu azazuka “hashize” iminsi itatu.
Abemeza ko yabambwe ku wa Kane bakomereza ku byo abemeza kuwa Gatanu bavuga, ariko bakongeraho ko hari ibintu byinshi byabaye (bamwe babara ibigera kuri makumyabiri) hagati yo gushyingurwa no ku Cyumweru mu gitondo. Abo bemeza ko yabambwe ku wa Kane berekana ko ibyo byaba ari ikibazo, kuko umunsi wonyine wuzuye hagati yo ku wa Gatanu nijoro no ku Cyumweru ari ku wa Gatandatu, kandi uwo akaba wari umunsi w’isabato. Kongeramo umunsi umwe cyangwa ibiri hagati aho bikemura ibibazo byinshi bidafite ibisubizo. Ubwo abo bo ku wa Kane batekereza batya: fata urugero, uherukanye n’umuntu ku wa Mbere nimugoroba. Muramutse mwongeye guhura ku wa Kane mu gitondo, wamubwira uti hashize iminsi itatu tudahura, kabishywe nubwo mu mibare, mwaba mumaze amasaha 60 (iminsi 2 n’igice) gusa mudahura. Niba Yesu yarabambwe ku wa Kane,ibi byakwifashishwa mu kuvuga ko yamaze iminsi itatu mu mva.
Hanyuma rero, abemeza ko yabambwe ku wa gatatu ahubwo, bibutsa ko muri icyo cyumweru, by’umwihariko, harimo amasabato abiri. Nyuma y’iya mbere (iyatangiye ku mugoroba wo kubambwamo, Mariko 15:42, Luka 23:52-54), abagore bagiye kugura imibavu – witondere ko bayiguze nyuma y’isabato (Mariko 16:1). Abo bemeza ko yabambwe ku wa Gatatu bavuga ko iyo Sabato yari umunsi mukuru wa Pasika (reba Abalewo 16:29-31, 23:24-32, 39) aho iminsi mikuru yitwa isabato kandi atari umunsi wa karindwi w’icyumweru. Hanyuma rero isabato ya kabiri y’icyo cyumweru ikaba ariyo Sabaro isanzwe. Muri Luka 23:56, abagore baguze imibavu nyuma y’isabato ya mbere, baragarutse barayitegura, hanyuma bararuhuka ku “munsi w’isabato”. Wakwibaza ukuntu rero bagura iyo mibavu nyuma y’isabato hanyuma bakayitegura mbere yuko iyo Sabato iba – keretse rero hari amasabato abiri. Wemeye ko hari amasabato abiri, niba Yesu yarabambwe ku wa Kane, ubwo Isabato Nkuru idasanzwe (Pasika) yaba yaratangiye ku wa Kane nimugoroba, ikarangira ku wa Gatanu nimugoroba – ihererekanya n’isabato isanzwe ya buri cyumweru iba ku wa Gatandatu. Kugura imibavu nyuma y’isabato ya mbere (Pasika) byaba bivuga ko bayiguze ku wa Gatandatu, bivuga ko bishe isabato ya kabiri.
Nuko rero, abashyigikiye ko Yesu yabambwe ku wa Gatatu, ikintu cyonyine kitavangira kugura imibavu no kuyitegura, kandi kikaba cyigana neza n’amagambo ya Yesu muri Matayo 12:40, nuko yesu yabambwe ku wa Gatatu. Isabato yari umunsi Mukuru udasanzwe (Pasika) yabaye ku wa kane, abagore bagura imibavu (nyuma yaho) ku wa Gatanu, barataha barayitegura, bararuhuka ku isabato yakurikiyeho ku wa Gatandatu, hanyuma bayitwara ku mva ya Yesu ku Cyumweru mu gitondo. Ubwo Yesu yaba yarahambwe ku mugoroba wo ku wa Gatatu, aho ku wa Kane hatangirira, ukurikije uko Abayahudi babaraga iminsi icyo gihe. Ukurikije indagamatariki (Kalendari) y’abayisirayeli b’icyo gihe, wabara ku wa Kane nijoro (ijoro rya mbere), amanywa yo ku wa Kane (umunsi wa mbere), ku wa Gatanu nijoro (ijoro rya kabiri), amanywa yo ku wa Gatanu (ijoro rya kabiri), ku wa Gatandatu nimugoroba (ijoro rya gatatu), n’ amanywa yo ku wa Gatandatu (umunsi wa gatatu). Ntabwo tuzi neza isaha yazukiyeho, ariko tuzi neza ko byari mu rukerera rwo ku Cyumweru. Ashobora kuba yaranazutse nyuma gato yuko bwira ku wa Gatandatu nimugoroba, aho abayisirayeli bafataga nk’intangiriro y’umunsi wa mbere w’icyumweru. Imva irangaye irimo ubusa yabonywe mu rukerera (Mariko 16:2), hatarabona (Yohana 20:1).
Ikibazo gishobora kuboneka mu kuvuga ko yabambwe ku wa Gatatu, nuko Yesu yagendanye n’abigishwa be ku nzira igana Emawusi munsi yazukiyeho (Luka 24:13). Abo bigishwa, batari bamumenye, bamutekerereje ibyo kubambwa kwe (24:21), banamubwira ko “uyu munsi ni uwa gatatu uhereye aho ibyo byabereye” (24:22). Kuva ku wa Gatatu kugeza ku Cyumweru ni iminsi ine. Ushobora wenda kuvuga ko babaraga kuva ku wa Gatatu nimugoroba ubwo Yesu yashingurwaga, aho Abayahudi bafataga nk’intangiriro yo ku wa Kane, hanyuma ukavuga ko ku wa Kane kugeza ku Cyumweru iyo ari iminsi itatu.
Umwanzuro wa ngombwa, nuko kumenya umunsi Yesu yabambiweho atari ikintu cy’ingenzi cyane. Iyo biba ngombwa, Ijambo ry’Imana ryari kutubwira neza umunsi n’isaha byabereyeho. Icy’ingenzi cyane nuko yapfuye, agahambwa hanyuma akazurwa mu bapfuye. Ikindi cya ngombwa ni impavu yatumye apfa – kugira ngo ahanwe igihano abanyabyaha bagombaga guhanwa. Yohana 3:16 na 3:36 havuga neza ko kumwizera bitanga ubuzima budashira, waba wizera ko yabambwe ku wa Gatatu, ku wa Kane, cyangwa ku Cyumweru.
Ikibazo: Yesu yamabwe ku wa Gatanu? Niba aribyo se, ni gute yaba yaramaze iminsi itatu mu mva, niba yarazutse ku cyumweru?
Igisubizo: Ntabwo Bibiliya yerura ngo ivuge neza umunsi Yesu yabambiweho. Abenshi bemeza ko yaba yarabambwe ku wa Gatanu cyangwa ku wa Gatatu. Ariko hari n’abandi babona yarabambwe hagati y’iyo minsi, bakavuga ko yabambwe ku wa Kane.


text:
Jun 06, 2016 Bienvenu Ndacyayisenga Ibiterane 0
5:42 Worship team (Itsida ryo kuramya no guhimbaza) ritangiye rihimbaza Imana. Ni igiterane cyatangiye uyu munsi ku ya 06/06/2015 Kikazasozwa ku cyumweru taliki ya 12.
6:24 Nyota alphajili Choir ku ndirimbo yayo ya kabiri baririmbye ku buhangange bw’Imana. Bati: “Hari igihe ifata icyemezo igakura umuntu hasi kamushyira hejuru abantu bagasigara babaririza ibyo aribyo”..no mu gihe cy’intambara nyinshi Imana ifata umwanzuro ibintu bigasobanuka…”
6:31 Batangiye indirimbo yo mu gitabo ivuga ngo Abayesu bishimira izina rye ryiza. Iteraniro riri kuyiririmba riyobowe na Pastor KAYIHURA Michael uyobora Itorero ADEPR GATENGA.
Celemani yibukije abantu ko Imana yahabaye mu bibazo byose baba baranyuze mo. Uyu mwigisha ni pasiteri mu Itorero ADEPR Uganda.
Yasomye muri 2 Abami 14:9. Havuga ngo “Yehowasi umwami w’Abisirayeli atuma kuri Amasiya umwami w’Abayuda ati “Igitovu cy’i Lebanoni cyatumye ku mwerezi w’i Lebanoni kiti ‘Umuhungu wanjye umushyingire umukobwa wawe.’ Bukeye inyamaswa yo mu kibira cy’i Lebanoni iragikandagira.”
Abwiye abantu ko Imana izakandagira ibadayimoni b’ibibazo by’amako anyuranye nk’uburwayi, uruvugo, n’ibindi. Abadayimoni bamaze iminsi bivuga mu mezi 6 atandatu (bagerereanywa n’igitovu) ababwira ko bagiye kwakira amavuta mashya mu yandi 6 asigaye. “Uwiteka aigiye kubakiza amahwa y’igitovu”.
8: 29 Asomye no Zaburi 22 :23, 26
Igiterane”GARUKA USHIME” yamaze ku impuzamahanga, yoherejwe ngo aze gutangariza abo mu Rwanda ko garuka ushime izabera no muri Uganda. ni mu kwezi kwa 9 ahitwa i Ndejje ho muri Uganda.
Batangiye ikifuzo cyo gusengera abana kubw’ibibazo ababyeyi barimo bahura na byo muri iyi minsi. Buri mubyeyi yazamuye ikifuzo. Buri munsi hazajya hasengerwa ikifuzo kimwe muri iki gihe cy’iminsi 7.
Gahunda yo gusengera ibyifuzo 7 kuva uyu munsi kugeza ku cyumweru.
Iki giterane Gitegurwa n’umuryango VUGA YESU. Uyobowe nanjye,Cyatangiriye muri NIbature ya Remera kuri ADEPR.
Ejo hazaba hari Elayo yo ku mudugudu wa GATENGA izahahurira na Korali Exodus izaturuka mu Kagarama. Pastor Bernard HABIMANA uzaturuka Karugira.
Tuzakomeza kubagezaho gahunda z’iki giterane GARUKA USHIME muri iyi minsi 7 kizamara.
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Yanditswe January, 02 2017 at 13:14 PM | 119 Views
Abasore
n’inkumi bagera kuri 67 bo mukarere ka Gicumbi, bishyize hamwe bibumbira muri
Cooperative yo korora inzuki kuburyo
muri ubwo buki n’ibishashara byazo bakoramo ibintu bitandukanye nk’amavuta yo
kwisiga, umuti w’inkweto n’ibindi.
Ni amavuta bakora mu buki n’ibishashara byazo. Ayo
mavuta afite ibara ry’umweru bavuga ko yuzuje ubuziranenge kuko banahawe
icyemezo cya Koperative ndetse banahabwa igihembo kurwego rw’igihugu na
minisiteri ifite urubyiruko munshigano MYICT.
Kuva
batangiye mukwezi kwa 3 2016, barishimira umusaruro babonye w’ibiro bisaga 90
mugihe nyamara hirya no hino hagaragaye ikibazo cy’inzuki. Bavuga ko ubuki
bwabo ari bwiza.
Urwo rubyiruko runahabwa amahugurwa y’amezi 3 ajyanye no kwihangira imirimo nyuma yo kwerekwa amahirwe bafite nibyo bakwikorera byabazanira inyungu. Hari abamaze gukora imishinga y’ubworozi, ubuhinzi ndetse no kwikorera ibintu binyuranye bashyira ku isoko.Inkuru irambuye mu mashusho:
Mu cyerekezo 2020 harimo imihigo myinshi yose igamije guteza imbere igihugu nabaturage bacyo. Raporo ...
January 04, 2017 at 18:18 PM Soma inkuru
Abahinzi b'igihingwa cya Makadamiya mu murenge wa Kamabuye mu Bugesera baravuga ko iki gihingw ...
January 04, 2017 at 12:14 PM Soma inkuru
Abacuruzi 8 batahuweho gucuruza inyama zitujuje ubuziranenge zipima ibiro 320. Mu igenzura ryakozwe ...
January 01, 2017 at 16:54 PM Soma inkuru


text:
“Kandi tumenye iki, yuko umuntu wacu wa kera yabambanywe na we, kugira ngo umubiri w’ibyaha ukurweho, twe kugumya kuba imbata z’ibyaha.” Abaroma 6:6.
Yesu yasezeranyije intumwa ze ko azazikura mu bubata bw’icyaha. Yohana8:31-36. Nyamara kuba umuntu yarakiriye Yesu, ntibibuza kamere muntu gushaka kumukururira mu cyaha na none.
Nonese ni gute abakristu bagomba kurwanya iyo kamere kugira ngo itongera kubategeka? Ibaze uramutse ukodesha inzu, wamara kwishyura amafaranga y’ubukode, nyirayo akajya anagusaba ibirenzeho ataretse no kuguha amabwiriza.
Ugize amahirwe, iyo nzu ikagurwa n’undi. Akaba atandukanye n’uwa mbere. Ari umuntu urajwe ishinga no kubona uguwe neza, wisanzuye. Byaba ari amata abyaye amavuta! Umunezero gusa.
Muri icyo gihe ibintu byose bigenda neza, ukumva umwe wa mbere akagukomangira ku rugi, ngo yinjire. Wabyitwaramo ute? Nubwo aba atakigufiteho ubutware, ariko ntibimubuze kugira ibyo agusaba nka mbere. Ndetse akajya agukangisha kukurega kwa nyiri nzu.
Nonese wakora iki? Ntacyo kuko ntacyo muba mugihuriyeho. Nyiri nzu mushya, ni we uba uha agaciro. Icyo wakora ni ugukinga akagenda, kuko nta bubasha aba akigufiteho.
No ku bakristu ni ko bimeze; babonye Umwami mushya ari we Kristu. Ariko ntibibuza ko n’icyaha kigihari, kandi kiba gishaka kubakurura. Iyo kamere yo gukora icyaha ije, umukristu afite ubushobozi bwo kuyangira kugikora.
Ashobora kandi gusaba Imana, ikamuha imbaraga zo kugitsinda. Nta mpamvu yo gukeza abami babiri mu buzima bwawe. Niba waremereye Kristo kukuyobora, satani akwiye guhunga burundu kuko ntibabangikana ahantu hamwe.